Boborahim Mashrab. Mabdai nur\nBoborahim Mashrab. Mabdai nur ( 18650 marta o'qilgan) Chop etish\nAbdulAziz 21 Dekabr 2008, 09:03:54\nMabdai nur. Boborahim Mashrab\nMuallif: Boborahim Mashrab\nЖАМШИДЖОН 29 Sentyabr 2009, 15:35:50\nСайланма (ғазаллар ва мустазодлар).\nНашрга тайёрловчилар: Г. НИЕЗОВ. Қ. АҲМЕДОВ\nФилология фанлари номзоди Ҳасанхўжа МУҲАММАДХЎЖА ўғли,\nФилология фанлари доктори, профессор ва шарқшунос И. АБДУЛЛАЕВ,\nшарқшунос Маҳмуд ҲАСАНИЙ\nУшбу тўпламга машҳур мутасаввиф шоир Бобораҳим Машрабнинг шу кунгача муаллифлиги баҳсли бўлиб келган «Мабдайи нур» (баъзи мутахассислар «Мабда ун-нур» ҳам дейишади) асарига кирган ғазал ва мустазодларидан бир қисми киритилган.\nДАРД АҲЛИНИНГ СУЛТОНИ\nАзалдин мен дили ғамгин халойиқ хайлини севдим,\nШаҳид қонин сипқормиш шаҳаншоҳлардин орим бор.\nЎзбек ва бошқа туркийзабон халқлар адабиётида ўзининг оташнафас, халқчил шеърлари билан кенг шуҳрат топган мумтоз ўзбек адабиётининг улуг намояндаларидан бири Бобораҳим Мулла Вали ўғли Машрабдир.\nМашраб тахаллуси билан ёзилган унинг содда ва равон тилда ҳамда исёнкор руҳдаги асарларини ўқиган ё эшитган шеър шайдоси дарҳол уларни ёдда сақлаб қолишга ҳаракат қилади. Шоирнинг жозибадор шеърлари билан айтиладиган қўшиқлари тингловчининг кўнгил мулкидан мустаҳкам ўрин олади.\nМашрабнинг саргузаштларга бой ҳаёт йўли, маълум даражада зиддиятлардан ҳоли бўлмаган ижодий фаолияти у ҳаётлик давридаёқ турли тарих ва тазкиралардан ўрин олиб, китобхон ва тадқиқотчиларни ҳамон мафтун этиб келмоқда.\nБобораҳим Машраб ҳақидаги дастлабки ёзма маълумот унинг замондоши — самарқандлик олим ва мударрис Бадеҳо Малеҳо томонидан тузилган «Музаккир ул-асҳоб» («Суҳбатдошлар тазкираси») номли асарда учрайди. Шунингдек, ўтмишда бирин-кетин юзага келган Зиёвутдин Боғистонийнинг «Тазкирайи қаландарон», Абдулмуталлибхўжанинг «Мажмуайи Фаҳмий», Ҳакимхонтўранинг «Мунтахаб ут-таворих» («Сайланма тарихлар»), Мирзо Олим Мушрифнинг «Ансобус-салотин ва таворихи хавоқайин» («Султонлар насл-насаби ва хоқонлар тарихи»), Мажзуб Намонгонийнинг «Тазкиратул авлиё» каби қўлёзма, тошбосма китоблари орқали бизгача етиб келган қатор асарларда шоир Машраб ҳақидаги озми-кўпми маълумотлар учрайди. Инқилобгача ва ундан кейинги вақтларда Н.И.Веселовский, Пантусов, X.С.Ликошин, В.Л.Вятькин, И.Аҳмедов, И.Султонов, П.Шамсиев, Карцев, Ғафур Ғулом, А.Ҳайитметов, А.Абдуғафуров, М.Зокиров, Э.Шодиев, И.Абдуллаев, О.Носиров ва бошқа олимлар Машраб асарларини топиш, уларни ўрганиш, нашр этиш ва биографиясини тадқиқ қилиш борасида маълум ютуқларни қўлга киритдилар. Юқоридаги манбалар асосида шоир таржима ҳолини қисқа қуйидагича баён қилиш мумкин.\nБўлажак оташнафас шоир Машраб қўл кучи билан бўз тўқиб, шу орқали тирикчилик қилувчи Мулла Вали ва Биби Салималар оиласнда 1640 пилда Наманган шаҳрининг Маддоҳон гузарида таваллуд топган. Машраб кейинчалик ёзган ғазалларида ўзининг наманганлик эканлигига ншора қилиб, қатор қуйидагича таржимаи ҳолга оид мазмундаги мисраларни ёзиб қолдирган. Чунончи:\nҒазна, Наманган ичида юрди Раҳимбобо сўраб,\nТопмади бир ҳодисни, толиби раҳбар ўзум.\nНа малакман, на фаришта, мен ҳам одам наслидин,\nМен таваллуди ўшал фарзанди Намонгонийман.\nНаманган шаҳридин кетсам, мени йўқлар кишим борму,\nҒариблик шаҳрида юрсам мени йўқлар кишим борму,\nва бошқа яна қатор мисолларни келтириш мумкин.\nЁш Раҳимбобо маҳаллий домла қўлида илк сабоқни олгач, илм-маърифатда Наманганда донг таратган Мулло Бозор охунд қўлида таълим-тарбия кўради, шу даврдан ижодий ишга киришиб, Умам, Маҳдий, кўпроқ Машраб тахаллуслари билан ўзбек ва форс-тожик тилларида шеърий асарларни ярата бошлайди.\nСўнгра устози мулла Бозор охунд чмаслаҳати билан Намангандан Қашқарга бориб, ўз даврининг нуфузли уламоларндан Офоқхўжа эшон даргоҳида «бир пўстинни етти йил кийиб» хизмат қилиб, билим олганлиги маълум.\nМашрабнинг шахсий-оилавий ҳаёти ҳақида фикр юритганда, манбалар унинг уйланмай ўтганлпгнни қайд этганлигини кўрсатиб ўтиш. керак. Бу ҳақда 1911 йилда Ўрта Осиё археологлари илмий жамиятида қилган маърузасида Пантусов юқоридаги масала бўйича ўз мулоҳазаларини баён қилган. Шу манбада таъкидланишнча, Машраб уйланмаган, ундан зурриёд қолмаган, аммо унинг синглисидан Нормуҳаммадхўжа ва Иноғомхўжа исмли икки ўғил фарзанд қолганлигини маълум қилган.\nМашраб ўз ғазалларида ёзишича, «кўҳ-бакўҳ, саҳрома саҳро кезиб» кўпгина ўлка-юртлар, шаҳар-қишлоқларни қаландарларга бош бўлиб кезиб чиққан. У Қашқарда Офоқхўжа ҳузурида қаттиқ тан жазоси, яъни: «эрлик иқтидоридан» маҳрум қилиниб, бу даргоҳдан қувилгач, у дастлаб онасининг зиёратига келиб, сўнг Андижон, Ўш, Хўжанд, Тошкент, Сайрам, Туркистон, Бухоро каби қатор катта-кичик шаҳар, туманларда бўлиб Аҳмад Яссавий, Баҳоуддин Нақшбанд каби азиз зотларнинг қадамжоларини зиёрат қилиб, Маккага бормоқчи бўлади. Аммо негадир:\nИброҳимдан қолган ул эски дўконни на қилай?\nУрайинму бошима саккиз биҳишту дўзахин,\nБўлмаса васли манга, икки жаҳонни на қилай?\nдеб сафар йўлини Балх томонга буради ва у ерда баъзи «беадабликлар»: содир қилгани учун юрт ҳукмдори Маҳмудбий Қатағон томонидан 1711 йилда дорга осиб ўлдиришга фармон берилади. Машраб қўлларини боғлаб ўлимга олиб кетмоқчи бўлган жаллодларга мардона боқиб, шундай дейди:\nЧун қўлим бирла оёғим боғламоқ ҳожат эмас,\nМан ўлимға розиман чун турғали тоқат эмас.\nБаски одам қони тўкмак санга ҳам тоат эмас.\nЧун муборак бўлсун, эй Машраб, қизил қонинг сени,\nХўб иш бўлди сенга жон берганинг офат эмас.\nМашрабппнг адабий меросида асосан ғазал, мухаммас, мураббаъ каби шеърий жанрлар кўп учрайди. Адабиётшунос Фитратиинг ёзишича, ўзбек адабиёти тарихида Машраб мустазод жанрида энг кўп ижод қилган шоирларнинг биридир. Шунингдек, Имом Ғаззолийнинг «Қимёйи саодат», Жалолиддин Румийнинг «Маснавийи маънавий» асарлари «Кимё» ва «Мабдайи нур» («Нурнинг келиб чиқиш жойи») номлари билан Бобораҳим Машраб томонидан ўзбек тилига ўгирилган.\nШоирнинг адабий мероси турли йилларда хрестоматия, ўқув қўлланмалари, алоҳида нашрлар орқали нашр қилиниб келинаётган бўлса-да, маълум сабабларга кўра, унинг «Кимёйи саодат» ва «Мабдайи нур» номли йирик ҳажмли асарлари ҳануз китобхонлар мулкига айланганича йўқ. Бунинг сабабларидан бири уларнинг аввало диний руҳ билан суғорилганлиги бўлса, иккинчидан айрим олимлар бу асарларнинг муаллифи Бобораҳим Машраб эканлигига шубҳа билан қараб келдилар. Бу шубҳали фикрни илк бор рус археолог-тадқиқотчиларидан В.Вяткин Машрабнинг асарларига эмас, ҳатто унинг тарихий шахс эканлигига ҳам шубҳа билдириб, профессор А. Э. Шмидт шарафига шогирдлари томонидан бағишланган илмий тўпламга киритган «Фарғоналик мистик шоир — девонаи Машраб» номли мақоласида шундай мулоҳазаларни ёзган: «XVII ва XVIII аср бошларидаги Фарғона тарихида мистик Машрабнинг оригинал фигураси кўзга ташланади. Афсуски, унинг таржимаи ҳоли мутлақо номаълум.\nШу даврларга оид ва бошқа хил мусулмон манбалари унинг таржимаи ҳолини ёритиш у ёқда турсин, ҳатто у ҳақда мутлақо маълумот бермайди. Бу ҳол Машраб тарихий шахс эмас, балки афсонавий сиймо, у ҳақдаги қисса бир уйдирмадап иборатдир», деган.\nВ. Вяткиннинг бундай шубҳали қарашлари профессор Фитрат томонидан далиллар билан кескин рад этилади. Чунончи, Фнтрат Машраб ҳақида маълумот берувчи XVII—XVIII асрларда ёзилган «Музаккирул-асҳоб», «Мажмуани Фаҳмий, «Мунтаҳабут-таворих» каби бир неча манбаларни далил сифатида келтиради.\nВ. Вяткин «Мабдайи нур» Бобораҳим Машрабники эмас, бошқа бир муаллифники бўлса керак, деб тахмин қилади.\nФитрат бу даъвони ҳам мисоллар билан рад этади. Фитрат «Мабдайи нур» номли машҳур асарни Машраб Офоқхўжанинг таклифи билан шу даргоҳда туркий-ўзбек тилига форсийдан ўгирганлигини «Мабдайи нур»дан олинган қуйидаги мисралар билан исботлашга ҳаракат қилган. Фитрат қуйидаги мисраларни келтиради:\nЕтушти Машраб ўшал кун «Мабдайи нур»га\nВалийи Хўжайи Офоқ шоҳни ҳимматидандур,\nдеса, биз шунга яқин фикрни «Мабдайи нур»дан кўплаб келтиришимиз мумкин. Чунончи:\nНидо келди, эй Машраб талабдин узма умидинг,\nОчилди «Мабдайи нур»и ҳақикат нуктадонийман.\nАфсуски, йигирманчи йилларда бошланган бундай мунозарали, чалкаш фикрлар кейинги йилларда яратилган Ғафур Ғуломнинг «Икки Машраб», В.Абдуллаевнинг «Ўзбек адабиёти тарихи» каби мақола ва дарслик асарларида давом этиб, ҳатто унинг айрим мухаммаслари ҳам шубҳа остига олинди. Бундай фикрни олға сурувчи муаллифлар юқорида тилга олинган В.Вяткин, А.Фитрат мақолаларига ўз муносабатлариии билдирмасдан, қатъий ҳукм чиқариб, «Мабдайи нур» каби асарлар Машраби Соний тахаллусли муаллифга тегишли бўлиб, уларни Бобораҳим Машраб қаламига мансуб дейиш иснод дейиш даражасига бориб етдилар. («Икки Машраб», «Қизил Ўзбекистон» газетаси, 1959 йил, 12 июл.)\nБундай мунозарали қарашларга Беруний мукофоти совриндори, профессор И.Абдуллаев, таниқли машрабшунос олим, филология фанлари номзоди Муҳсин Зокировлар сўнгги йилларда ёзилган мақолаларида ишончли далиллар орқали жавоб бериб, «Мабдайи нур» ва «Кимё» асарлари ҳеч шубҳасиз Бобораҳим Машраб қаламига мансубдур, деган фикрни исбот этдилар.\nБинобарин, эндиликда мазкур асарларни нашр этиш, тадқиқ қилиш вақти етди. Улардаги фалсафий-ахлоқий қарашлар бугунги кун китобхонларини маънавий камолот сари юксалтиришда муҳим манбалардан бўлиб хизмат қилиши шубҳасиздир.\n«Мабдайи-нур» асари ҳақида илк мулоҳаза юритган адабиётшунос М. Зокиров шундай фикрларни баён қилади:\n«Мабдайи нур» асосан Жалолиддин Румийнинг «Маснавий»си таъсирида ёзилган.\n«Мабдайи нур» қуйидаги тартибда битилган: асарнинг бошланиш қисмида Жалолиддин Румийнинг «Маснавий»сидан илк байт олинган ва шу илк байт шарҳи сифатида кириш қисми ёзилган. Бундан кейин шу «Маснавий»дан турли байтларни сайлаб олиб ҳар бир қисмнинг бошланмасига битилиб, ундан кейин Машрабнинг ўзи шу байтларнинг шарҳи сифатида турли диний-афсонавий, ахлоқий ҳикоятларни берган.\n«Мабдайи нур» 176 та диний, афсонавий, ахлоқий ҳикоятлардан, 30 та таълимий парча, 35 та ғазал, 2 та ўзбекча, 1 та арабча мустазоддан иборат.»\nМазкур, маснавий усулида битилган «Мабдайи нур» ўз характери билан Саъдийнинг «Бўстон», Алишер Навоийнинг «Ҳайратул-аброр»ларидагидек фалсафий-ахлоқий йўналиш мазмунида.\n«Мабдайи нур» Жалолиддин Румийнинг «Маснавийи маънавий» асаридаги машҳур:\nВа аз жудойиҳо шикоят мекунад\nмисрали байтини эркин таржима шарҳий баёнини беришдан бошлайди.\nЧунончи, юқоридаги байт баҳонасида:\nАнглағил най не ҳикоятлар қилур,\nКим жудолиғдин шикоятлар қилур,\nНай вужуди орифий биллоҳдур,\nЧиқса найдин ҳар садо доно билур,\nҲар замон найдин чиқур савту садо,\nБас қулоқ солсанг бариси бир нидо.\nХайру шарни он қадар таҳқиқ қил,\nЭй Аминиддин мани пандимни бил.\nСаргарон айлар сани кибру ғурур,\nГарчи мунда билмасанг марг билдирур.\n«Мабдайи нур»даги дастлабки ушбу мисраларда Бобораҳим Машраб ўзининг фалсафий-тасаввуфона қарашларини ифодалаб, инсон билан яратувчи Оллоҳнинг асли бир воҳид, лекин инсон вужуди бир най бўлиб, унга жон яширинган. Ўз аслидан ажраган руҳ — жон яна ўша вужуди мутлақ билан бирлашиш, васлига восил бўлиш шавқида найдан нолакор садолар чиқади. Муаллиф фикрни давом эттириб, бизга номаълум Аминиддинга насиҳат қилиб, хайру шарни таҳқиқ қилишга даъват қилади. Шунингдек, инсон беш кунлик ёруғ дунёдаги умрида кибру ғурурга берилмаслигини уқтиради. Асарда бундай ахлоқий-фалсафий қарашлар кўплаб учрайди. Бу хилдаги фикрлар асар таркибига сингдириб юборилган ғазал-мустазодлардаги мисраларда ҳам ёрқин кўзга ташланади. Жумладан қуйидаги:\nСақардин ҳам батардур марди ноқобил била юрмоқ,\nАгар мард топмасанг, лозим эрур узлатда ўлтурмоқ.\nЯъни, сафарда, ҳаётда ноқобил одам билан ҳамроҳ бўлиш дўзахдан ҳам қаттиқ азоб берувчи сақарга дучор бўлмоқ билан баробар. Агар яхши, мард инсон топилмаса, узлатда ўлтирмоқ афзал, дейди.\nБир қатор ғазалларида кибру ҳаволи — такаббур кишилар қораланади. Чунончи:\nТакаббур аҳлиға зинҳор салом алик демай ўтгил,\nАларни бошича бу деви малъунни ҳавоси бир.\nБу хилдаги мисолларни кўплаб келтириш мумкин. Уларни Машраб турли ўхшатиш, талмиҳ, тазод каби қатор бадиий тасвирий воситалар билан безаган. Ушбу ғазал, мустазодларни ўқиган китобхон, улардан маънавий озиқ олиш билан бирга юксак бадиий завқ ҳам олади. Ушбу сайланма шеърларни ўз бисотларидаги қўлёзма асосида нашрга тайёрлаган мумтоз адабий меросимиз муҳиблари ўз касбу корлари бошқа соҳалар бўлган Гулмурод Ниёзов ва Қўлдош Аҳмедовлар «Мабдайи нур»дек асардан олинган шеърий намуналар билан китобхонни таништиришдек хайрли ва шарафли вазифани ўз олдиларига қўйишган. Унинг ютуқ ва нуқсонлари ҳақида одил китобхон ва мутахассислар ўз фикр-мулоҳазаларини билдирадилар деган умиддамиз.\nҲасанхўжа Мухаммадхўжа ўғли\nАдамдин ҳар киши дунёга келди ул мусофирдур,\nҚадамни раҳнамосиз қўймагин, бу йўл хавотирдур.\nҚўлунгдин ҳарна кетса, бўлмагин зинҳор ранжида,\nАгарчи мунда кор омад эмас, маҳшарда дастгирдур.\nЯрим арзанча хас кўзинга тушса, нурини элтар,\nТаъаллуқ мўйе бўлса шерни пойига занжирдур.\nКиши олуда рўларга дилини бермасун ҳаргиз,\nБу йўлда бир нафас ғофилки, бўлди мард дилгирдур.\nТалабда эътиқоди том бўлса, банда ул мўъмин,\nАгар сидқинг дуруст бўлса, Худо ҳар ерга ҳозирдур.\nУлувҳиммат азизни хокига бошингни урмангми,\nАларни доманини гарди минг иймонга иксирдур.\nДилингга жой берма ғайриларни меҳрини ҳоло,\nАгар бир соате бўлса, талабда мисли нодирдур.\nКирибсан Мабдайи нури ҳақиқат баҳрига Машраб,\nГуҳар келгайму ё дастингга ё бир санги тақдирдур.\nҲижоб роҳидин берун бўл, эмди мисли анқосан,\nМалойиклар санга муҳтож эрур, бир нури аълосан.\nБу суратдинким ўтдинг, Каъбаи мақсуд эрур жойинг,\nҲақиқат маҳзарида ояти «Инно Фатаҳно»сан.\nДилингда нур пурро-пуру дийданг йўқки, кўрдундук,\nАгар ўз жавҳарингни изласанг монанди кимёсан.\nҲақиқат тахтини жўёнисан, омода бўлган давр,\nЕтушмас сояйи покинга жабрили Каъбатуллосан.\nНидои фазли «Оманно» мусаллам келди зотингга.\nМақоми «Кунту канзан махфиан» баҳрида яктосан.\nҲама мавжуд эрур сандин ки, зулматдин ҳижобинг бор,\nВагарна жинсиятни изласанг монанди Мусосан.\nЖаҳон зулмонидур ҳар кимки дил берса куяр охир,\nТузат болу парингни толиби Фирдавси маъвосан.\nҲақиқат раҳмати сандин узоқ эрмастур, эй банда,\nЎзингни билсанг аммо, жавҳари дунёву уқбосан.\nХазоинҳойи олам ҳимматинг олдида бир хасдур,\n«Сақоҳум Раббуҳум» ичган шароби антаҳуросан.\nЖаҳон оииасисан ташлагин олудаликларни,\nБу ғурбат зангидин чиққон замоне мисли Исосан.\nҲидоят кўчасида жон тасаддуқ айла, эй Машраб,\nНазар қил Мабдайи нурига муштоқи шу дарёсан.\nИмонни равнақи ҳар бандани ул раҳматидандур,\nТажаллийи азал ҳар кишининг ниятидандур.\nДилингни узма ҳаргиз ул Муҳаммад исми покидин,\nБу йўлни мартабаси жавҳари шаръи паямбардур.\nШукр дегинки, Худо мўъмин айлади содиқ,\nАгарчи ғарқи гуноҳдур, Расулни умматидандур.\nКимики мартабаи узлатга жо топти,\nЖаҳонда Каъбаи мақсуд ани фазалидандур.\nШуъои мартабаси Аршга етса ажаб эрмас,\nКарамни баҳрига етмоқ мардни ҳимматидандур.\nБу йўлда қурбат излай десанг, ибодат қил,\nКи яхши қулни баҳоси камоли хизматидандур.\nҲадиси бобарокоти набийи Аҳмади Мухтор,\nПаямбар айтдики, ҳар кимга ганж ибодатдандур.\nНишатастгоҳи фанодиндур баҳри Мабдайи нур,\nАзални Машрабиға ғайб башоратидандур.\nИймонни равнақи соҳиб дуони равнақидандур,\nГадони ҳурмати ҳам подшоҳни ҳурматидандур.\nЕтушса на шак умматни Аршга боши,\nБул ҳам натижаи ул Мустафони ҳурматидандур.\nШу тақво бирла етушмак мутобақатдин бил,\nАбу Бакру Умар, бовафони ҳурматидандур.\nРасулни ҳам нафси ҳомиъ «Каломуллоҳ»,\nКамоли шафқати Усмону Муртазони ҳурматидандур.\nНабийни дийдасини нуридур ул икки имом,\nТариқи ҳамма Ҳайрунносни ҳурматидандур.\nСаломат аҳлини жонию халқни дармони.\nБу нисбат аслиси Мусои расони ҳурматидандур.\nУмидвор бўл, эй банда, шикаста дилдурсан,\nТариқи роҳ ўшал раҳнамони ҳурматидандур.\nЕтушти Машраб ўшал кун Мабдайи нурга.\nВалийи Хожа Офоқшоҳни ҳурматидандур.\nГунаҳлика бандаман вақти такаллумда забоним йўқ,\nСени лутфингга қочтим, сандин ўзга меҳрибоним йўқ.\nЭшитдим, айди Пайғамбар тазаррулик керак уммат,\nАмалдин, илмидин бебаҳра қолдим, соябоним йўқ.\nНамозу рўзани бу йўлда ғафлат бирла ўткардим,\nНечук эмин бўлурман, дил аро ҳаргиз гумоним йўқ.\nЗшитдим фазлидин «Лотақнату мин раҳматуллоҳни»,\nСани ваъдангга жон берсам мани ҳеч ормоним йўқ.\nИлоҳо, вақти риҳлат содиқул-қалблар қатори қил,\nБир отинг Ламязалдур, сандин ўзга меҳрибоним йўқ.\nНасими қатраи лутфинг нурга еткурди хунсони,\nТалабда аввалу охир санингдек роздоним йўқ.\nАгарчи бандаман, воҳидлигингга борман иқрор,\nҲамани шоҳи сансан, ўзга бир шоҳи жаҳоним йўқ.\nҲамани киштиға еткур карамдин Мабдайи нуре,\nДеди Машраб, бу йўлда мундин ортиқ достоним йўқ.\nҲақиқат йўлига кирган киши ҳаргиз бало кўрмас,\nБуроқи сидқ мингон ҳеч вақт лағшиши по кўрмас.\nҲама расволигу худбинликдиндур агар билсанг,\nКимики, ўзини кўрди, сира нури Худо кўрмас.\nЖаҳон асбобидин ҳар ким кўторди дилни Адҳамдек\nАгар ул Машриқу Мағрибга борса, ранжи роҳ кўрмас.\nРизожў халқни хоки Каъбадур, дийдангга суртмайми?\nКимики, рост бўлди, асли дунёда бало кўрмас.\nТалаб дарёсига банддур ўшал бинандани жони,\nИймондин ўзга қобил мард дигар муддао кўрмас.\nҚазога рози бўлгонларни сан бошдин айлангин,\nБошига кўҳ тушса толиби содиқ азо кўрмас.\nҚиёмат фикрини дунёда қилғон аҳли собирлар,\nШафоат баҳридин саршор эрур ҳаргиз жафо кўрмас.\nДеди Хайрул — башар аҳли иймонларни нишони бўл,\nБировни пойига захми тикон ўрса раво кўрмас.\nЯқинҳойи ду олам Машрабинга Мабдайи нурдур,\nМаризи бетазарру ҳеч дардига даво кўрмас.\nЎзингдин ахтар иймон нурини, кўп дарбадар бўлма,\nРафиқи бад балои жон эрур, сан ҳамсафар бўлма.\nҚўлингдан келмас ишни айтма беҳуда, қилурман деб,\nМусайламдек, мабодо қўрқамен, аҳли сақар бўлма.\nЖаҳаннамни қулидур, деди Аҳмад, аҳди ёлғон халқ,\nХиёнат ҳам забундур, ҳеч кишига бад назар бўлма.\nТамоми дийдаларга тўтиёдек жо бўлай десанг,\nБу йўлда роздон бўлгин, ҳар нечук домон ба сар бўлма.\nКиши каж йўлга кетса, гар қўлингдин келса қайтаргин,\nҚўшилуб аҳли исёнларга сан ҳам роҳбар бўлма.\nАбас ўткарма умрингнн, талаб бозорига киргин,\nАмал қилгин мисоли сан дарахти бесамар бўлма.\nЙўлунгда учраса носеҳ, ҳақиқат йўлига солор,\nКи нусратбахшдек сан йўл юрарда гўши кар бўлма.\nҲақиқатҳои иймондур азални Мабдайи нури,\nБу йўлда уқбалар кўпдурки, Машраб бехабар бўлма.\nАдам мулкига келдинг сан, кўмилмоғ эмди суннатдур,\nКимини хотирига келди марг, неку тариқатдур.\nНафас борича ургин дасту по, шояд қутулгайсан,\nБелингни икки ердин боғла, толибга қиёматдур.\nБаланд овозалардин ибрат олманг ҳар нечук бўлди,\nҲамани мақсудини барҳам урган гарди нахватдур.\nУлуғ даргоҳ эрур, ҳеч ким эмастур ганжидин навмед,\nБу йўлда интизори анга ҳафтоду ду миллатдур.\nГузаргоҳи фанода ҳар киши кишт айлади элтти,\nЗироатсиз кишини тўшаси дард бирла ҳасратдур.\nБировни бағридур чоку бировни йўқтур парвойи,\nҒами уқбони тортар хавфи кўбтур, кимки умматдур.\nОдамни яхшиси хушбўй гулдек, жон ҳузур айлар,\nАни домонини гарди ҳазорон хешти жаннатдур.\nҚаманде солалук мақсуд, токи қўлга киргай деб,\nТалабда дасту по урманг, толиб, дам ғаниматдур.\nАзизлар ўтдилар, ман мунда расво, бехабар қолдим,\nЖаҳонни обрўйи сояйи соҳибнасиҳатдур.\nТариқат гавҳаридин нури жон афзун бўлур доим.\nЖадални илгарироғидин айламанг дам ғаниматдур.\nУлуғ дарёдасан Машраб, кўторгин Мабдайи нури,\nХудони нурини билсанг, асл толибларга суннатдур.\nАхир коринг нечук бўлғай, бу йўлда бехабар йиғла,\nҲама хок ичра жо бўлди, қўпиб шому саҳар йиғла.\nАгар маҳшарда гўрдин сурхрў бўлиб қўпай десанг,\nҚаддингни хам қилиб, даргоҳга бош ур, бештар йиғлал.\nЁнингдин шермардлар кетди, ҳаргиз ибрат олмайсан,\nКел, эй фарзанди қобил, нола қил, доғи падар йиғла.\nХабар топмай жаҳондин борасан пешомадингдин ҳайф,\nЙўлунг устида тушти сад гиреҳи пур уқбалар йиғла.\nСаҳл обе эмастур, қатраси монанди гавҳардур,\nҚиёмат обрўйини изласанг хуни жигар йиғла.\nКимики, оби чашми йўқ, қўяр Ҳақ чашмига дўзах,\nЁпар айбингни охир, мунда доим навҳагар йиғла.\nГўристонингни шамъидуру, иймонингни нуридур,\nПадар кетди, санам кетмоқчисан, жони писар йиғла.\nЭшакни ёлидек саққол оқарди, кирмадинг йўлға,\nБу хористонга балчиғ кўпдур, эй пирхар йиғла.\nЖунун саҳросидур ошиқларига Мабдайи нури,\nАгар дарёни ютсанг, Машрабо, сан ташнатар йиғла.\nЮкунгни ташла йўлга бефаросат корвондин қоч,\nНасиҳат англа мандин, фитнайи охир замондин қоч.\nМабодо тушмагайсан дона дарди доим дўзахга\nҲамани барҳам ургин, мисли Адҳам ошнодин қоч.\nЗамона ҳодисотига улангон халқ кўрар офат,\nНеча офатга бошлар, сайъ қил бори гарондин қоч.\nТалабда по бараҳна халқини парҳези яхшидур,\nДуруст қил ихлос йўл устида турган балодин қоч.\nНасиҳат айлар эрди, хайли асҳобига пайғамбар,\nБаданда токи жон борича даст ўргин, ёмондин қоч.\nЗамонасозийи мардум сани йўлдин қўяр охир,\nБуларга банд бўлма, суҳбати хурду калондин қоч.\nИймонни равнақини кам қилур ноқисға ул бергон,\nБалойи ногаҳондурсан, балойи ногаҳондин қоч.\nАгар сармояи ул Мабдайи нур дилдадур, Машраб,\nТалабни пеш тутгин, мардуми номеҳрибондин қоч.\nСақардин ҳам батардур марди ноқобил била юрмоғ,\nАгар мард топмасанг, лозим эрур узлатда ўлтурмоғ.\nЗамиринг розини ҳар ношиносо мардега очма,\nПаямбардин қолибдур ғайридин асрор ёшурмоғ.\nИймонни мағзи йўқлар маърифатдин холи қилгандур,\nЖазоси шул мунингдек телба касни хок ёшурмоғ.\nАмалсиз халқни оламда «Каланъом» деди Холиқ,\nСамарсиз чўбни меъёри шул, оташда куйдурмоғ.\nТариқи бандалик шоистаи иймонга мўлдур,\nАластни хамрини ичган киши бир ваъдаға турмоғ.\nЖаҳон зиндонига ҳар кимки беғамдур, эмас мўъмин,\nТариқи бандалик шулдур у кўздин қонлар оқузмоғ.\nКўзингни ғайридин юмдинг, таваккулдур сани коринг,\nЗану фарзанд учун лозим эмастур мунча қайғурмоғ.\nНа кирдорики қилсанг, тонгла олдингга келур охир,\nЗироат мунда қилмоғдурки, тонгла нафъини кўрмоғ.\nКирибсан Мабдайи нур баҳрига, нурдин кўтар, Машраб,\nАдашган ташналарни комига бир қатра томузмоғ.\nХудони душманига учрасанг номеҳрибон учра,\nАларни сийнасига ҳамчунон тиғи синон учра.\nКи рўгардон бўлгин ғайриларни базмидин толиб,\nБуларга учрасанг, монанди кўҳи гарон учра.\nТакаббурни такаббур синдирур, эй толиби содиқ,\nЁмон олдингга келса, анга йўл берма ёмон учра.\nКи шояд равнақи душман таназзул хокига тушгай,\nГиёҳи бадни кўрсанг, ҳам чунон боди хазон учра.\nМуқаррар Зулфуқорингдин узулгай гардани кофир,\nАлидек ҳиммати олий талаб қил, ҳам чунон учра.\nАзиз фарзанд дарди бўлмаса, зуд қўл кўтар андин,\nЗиён қилмоқгадур кори, аларга бадзабон учра.\nКиши то бадга бад бўлмай, тополмас мақсуди комил,\nКи нафсни дийдасига йўлда санчилган тикон учра.\nЛаҳад оғзига боргунча дуо мандин будур Машраб,\nИлоҳи, Мабдайи нур толиби йўлида кон учра.\nАламдин ҳар киши дунёга келди пешипоси бор,\nБу йўлда ҳар дилени кўнглида бир муддаоси бор.\nТакаббур аҳлиға зинҳор салом алийк демай ўтгин,\nАларни бошига бу деви малъунни ҳавоси бор.\nЖаҳонни моргиридур жаҳонда аҳли шавкат халқ\nЧақар олдига борсангким, бағалда аждаҳоси бор.\nИбо бирла қадам қўй халқни даҳлизига, эй комил,\nАгарчи уйда соҳиб йўқтур, қалби ношиноси бор.\nАгар арзанча шубҳанг бор, тарозуга кирар охир,\nКишидин игна олсанг рўзи машҳарда жазоси бор.\nСкандар бистару болин кимхобига хоб этти,\nАларни қолини бўлса гадони бўриёси бор.\nТасаддуқи ўшандоғ дилдурман дўзахга ўртонмас,\nПушаймондин ҳамиша кўнглида во ҳасратоси бор.\nҲама сандин қолур вобастагиҳойи ҳавас бўлма,\nЖаҳонни тўйини кўрдингму, кейнидин азоси бор.\nИймонни равнақидур баҳри раҳмат Мабдайи нури,\nКўтар гавҳарни, Машраб, рўзи маҳшарда баҳоси бор.\nҲеч келдук бир танни дардига дармон бўлмадук,\nМинг гуноҳ қилдигу бир соат пушаймон бўлмадук.\nНа насиҳат англадук, на сидқ билан солдук қулоқ,\nМарди комилмиз дедук, ҳаргиз мусулмон бўлмадук.\nПайрави Намруд бўлдук, кирмадик Ҳақ йўлига.\nЖумла иймон топти-ю биз аҳли иймон бўлмадук.\nМўлни устида Сақар бордур гузаргоҳи Сирот,\nОхиратни хавфидан бир дийда гирён бўлмадук.\nСад ҳазарон мурдани тобутга миндурдик вале,\nУмр ўтти воқифи аҳли гўристон бўлмадук.\nЙўлни боғлабдур Азозил қасди иймон олгани,\nФориғи андешаи маккор Шайтон бўлмадук.\nАқли каж, атвори каж, биздин ёмон шарманда йўқ,\nИбрат олиб маргдин чоки гирибон бўлмадук.\nБандаликда лоф урор эрдукки биз соҳибамал,\nМарди майдонмиз дер эрдук, марди майдон бўлмадук.\nМашрабо, синдур вужудингни чу монанди садаф,\nМабдайи нур баҳрига то кирмадук кон бўлмадук.\nАгар марди дурустсан ҳужраи дил посбони бўл,\nЁмонни яхшиси бўлгунча, яхшини ёмони бўл.\nҚаноат обрўйи икки дунёдур, агар билсанг.\nКимики аҳд қилди, эй биродар, ёри жони бўл.\nИлоҳо, офият берсун адашган пешволарга,\nБаҳифзи пардаи исмат била роҳи омони бўл.\nҚўлунгни мисли Адҳамдек жаҳондин айласанг кўтаҳ,\nДуо ҳаққингга айлай Аршнинг соҳибқирони бўл.\nҚиёмат обрўйидур надоматлик кўнгил билсанг,\nҲамани барҳам ур девонаи бехонумони бўл.\nКимки яхши раҳбар топти соҳибдилдин айрилмас,\nАгар аҳдинг дурустдур, охиратни дидбони бўл.\nҲақиқат йўлига жон бахшлагил монанди Исмоил ,\nҚазога рози бўл, таслим йўлини корвони бўл.\nҚаерда дард кўрсанг орзу қил аҳли дил бирлан,\nКетарсан охири дунёдин минг қутби замони бўл.\nКел, эй Машраб, сани шаънингга келди Мабдайи нури,\nКиме дарддин гапирса бандаи кому забони бўл.\nНасиҳат қилма ёқмас руҳи ноқис бадтабиатга,\nНа ҳожат ҳақ сухан изҳор қилмоқ аҳли ғафлатга.\nИймондин қайғулуқ мард юз Скандардин афзалдур,\nБўлай помоли роҳиким, қулоқ солса насиҳатга.\nБошингга тепсалар солорларни куйидан қайтма,\nНекулар бизнидек бадларни бошлар роҳи жаннатга.\nОхирда гарданини йўл юрарда дев узиб ташлар,\nКимики, мунда гардан эгмади роҳи шариатга.\nТалаблик халқни бошига минг йўл тепса қайтмайдур,\nСаги асҳоб Каҳфдек суйканур соҳиб шарофатга.\nЮборма хотирингни, дур қилгин жамъи кудуратдин,\nАзизларни каломи миндирур толибни ҳимматга.\nКўнгилни офтобидур ҳақиқатлик сухан билсанг,\nТалаб қилгин, ажал етганда қўймас асли фурсатга\nНиҳоятсиз улуғ дарё эрур ул Мабдайи нури,\nАгар гавҳар талаб Машрабдурсан бел боғла ҳимматга.\nКи ҳожийи ҳарамайнсан, зиёратингни тузат,\nҚелибсан эмди бу даргоҳга, ҳимматингни тузат.\nТаноби бандалигин солгин эмди бўйнунга,\nБу йўлни содиқисан, яхши тийнатингни тузат.\nФазилати ҳама олам дилингга рў берса,\nТариқи бандалик этгину хислатингни тузат.\nБу йўлни шаъмига парвона бўлгин, эй толиб,\nМуриди роҳи вафосан ҳақиқатингни тузат.\nЮгурма пайрави нафсга, иймон кетар қўлдан,\nҲамани шубҳасидан қоч, ибодатингни тузат.\nТикон қадалса кишига, ўзумга урсин деб,\nРасулни уммати бўлсанг, адолатингни тузат.\nБировни ҳаққиға зинҳор бўлмагин зомин,\nБу йўлни чокаридурсан, диёнатингни тузат.\nЖаҳон тамоми ҳақиқатдур асли Мабдайи нури,\nШикаста Машраб, маҳди саховатингни тузат.\nГарондур хоки танинг шум нафсни лангаридин,\nХабар тополмади руҳинг иймонни жавҳаридин.\nЙиқил чу сояи мардега, эй жигарбандим,\nКамол мард топар яхши тарбиягаридин.\nБиродар улдурки, нафъу зарарга боҳамдур,\nУмид қилма бу кун девни биродаридин.\nҒубору занги дилим шодбарор етгайми?\nФиғону нолаи комилни дийдаи таридин.\nКўзум юзингга тушар вақти, ё Абулқосим,\nШафоатингни дариғ этмагин бу музтаридин.\nСаодатингга етиштур шикаста қулларни,\nКи махлас айла қулунгни бу дев лашкаридин.\nКўзумни косасидур хоки пойи раҳинг,\nИймон тағмаъ қиламан яхшиларни сарваридин.\nСабоки, рўзи қиёмат тулуъ бергонда,\nҚулингни махласе бергин азоби маҳшаридин.\nҲидоятингга яқиндур камоли Мабдайи нури,\nБағишла Машраби осийга Аршни манзаридин.\nТариқи роҳни тутмангми Аршни раҳбарисан,\nИсони ҳамнафаси, руҳ тарбиятгарисан.\nКўнгулни мулкидадурсан, мисоли Искандар,\nТалаб қил оби ҳаётики, марди муштарийсан.\nЗабон борича сўзла, гапур қиёматдин,\nЁқангни чок эт, эй уммати паямбарисан.\nИмонни, дилни юборма ҳавойи шаҳватга,\nҚадамни илгари қўйгин, қабули Акбарисан.\nЖаҳонки комишта турмас, юмилди чашминг чун,\nБу шаҳрни сафарин қилки, яхши меҳтарисан.\nЧиқ эмди кўҳна жаҳонни саройидин чолок,\nМуҳаммади арабий ул набийни чокарисан.\nЖаҳонни мақсуди сандин бўлур мудом Ҳосил,\nХудога бандалик этсанг, бу пўлни акбарисан.\nБиҳишту ҳуру қусур интизори гардингдур,\nДилингни покиза қилсанг ҳамадин илгарисан.\nМуқим лутфига парварда бўлгин, эй Машраб,\nКир эмди Мабдайи нурга бу конни гавҳарисан.\nТасаддуқи ўшал дилман мудом назар топса,\nИмо била ҳамани ҳолидин хабар топса.\nЖаҳонни ибрат учун халқ айлади Холиқ,\nКи беҳунарни кўруб, мард агар ҳунар топса.\nИймонни қасдидадур нафси кофиркеши,\nДилингни ғорат этар ул агар зафар топса.\nАзалда дийда бино бўлмасанг тонимангдур,\nҒаний кишига қачон кўрсатурки зар топса.\nБошинг чу Аршга етса мудом ларзада бўл,\nДарахт бошини зуд хам қилур самар топса.\nКўзингни борида бир марди қобил излаб топ,\nАдашмагай киши йўлдинки, ҳамсафар топса.\nНамунадур сану манга бу фазли бахшойиш,\nУчар ҳавога улуғ руҳ болу пар топса.\nКир эмди, Машраби шўрида, мабдайи нурга,\nБу йўлда мард керак баҳридин гуҳар топса.\nҒанимат бил бу вақтни, умрдин нашъу намо қолмас,\nҚарилик етди, диданг ёшлари англа зиё қолмас.\nКўзингни борида неки қил, эмди нек яхшидур,\nЁмонни оти ҳаргиз бу шаҳарга борҳо қолмас.\nАёғинг қуввати борида, кўзни борида йўл юр,\nАжални лашкари келгон суғун бу даступо қолмас.\nҒами душманга шоду ўзгаларга бўлмагин ғамгин,\nГадони мотамига шод бўлма, подшо қолмас.\nКўзунгга сурма қилгин ул Абубакр хоки пойини,\nҒаниматдур бу даври Аҳмад, ўшандоғ Мустафо қолмас.\nҒами гўру кафанни қайғусида бўлма, эй дарвиш,\nУламодин амал кетгайки, шарларда ҳаё қолмас.\nДари раҳмат очуғда Мабдайи нур изла, эй Машраб,\nКимики динга таъхир қилмади анга гуноҳ қолмас.\nКўрмакка сани тун кечалар уйғонадурман,\nЭй моҳи жаҳоним,\nОҳиста юруб даргоҳингга ман ёнадурман,\nЭй кўзи хуморим.\nБир шева билан юз жон олиб, лаҳза танимдин,\nЭй хўби дилорой,\nБир кўрсам агар, ман санга қурбон бўладурман,\nЭй қадди ниҳолим.\nИшқ дарди мандину жондин гузар айлаб,\nИшқ тиғи билан кесгали бошим ҳавас этдим,\nКўнглимни қилиб соя каби осиладурман,\nЭй зулфи камоним,\nҚошинг қиличи бирла равона қилодурман,\nБир қатраи қоним,\nТо ўлгунча мақсудим эрур, ёр висолинг,\nНа жаннату ризвон,\nБу ҳол ила ман хаставу бемор ўладурман,\nЭй руҳи равоним.\nИшқ доманини қўймай, илик бирла тутубман,\nЭмди бу жаҳон лаззатидин кўнгул узарман,-\nЭй марҳами жоним.\nСансан мулки салтанатинг олама тўлган,\nКим, барчадин аъло,\nБу жону кўнгул ишқинг оро волаи ҳайрон,\nЭй орази зебо.\nКўзумга қадам қўйсангу кулбам сори келсанг,\nМиннат бу жонимга,\nЭй шўхи пари пайкару эй шўхи хиромон,\nМисли гули раъно.\nМан босган изингни туфроғини сурма қилурман,\nЭй шоҳи жаҳоним,\nДилбар сани кўйингга етолмай юрагим қон,\nМан ошиқи шайдо.\nАсрори жаҳон сандин ўзаким билур эрмиш,\nСан барчани шоҳи,\nҲар кимки, билурман деса, ул барчаси ёлғон,\nСан олиму доно.\nДунёни талоқ айлабу девона бўлубтур,\nТанбур олибон қўлга қилур нолаву афғон,\nҲажр ўтиға Лайло.\nҚачон бўлғайки кўргайман ўшандоғ моҳи анқони,\nАни олдида очсам дафтари «Инно фатаҳнони».\nЎшандоғ комилени соясидин айлағил уммед,\nТалаб қилсанг, дуруст қил, ҳосили дунёву уқбони.\nБаён қилсам чидолмас нолишимга сури Исрофил,\nМақоми Маҳмудидин ояти «насрун мин аллоҳ»ни.\nУлеки сояи раҳматга кирди ғарқи нур бўлди,\nҲамиша ғайбдин англабдурлар «фатҳан қарибони».\nУлеки мағрури дунё бўлубтур сўрмағил андин,\nНа билсун бебасират ваъдаи «мулкан кабиро»ни.\nТаманнойи тириклик суд этмас рўзи маҳшарда,\nДесанг юз тил била «ёлайтани кунту туробо»ни.\nХаёли фосиди андишалар иймонни қатлидур,\nМану санга очиб қўйубдулар «наҳну қасмано»ни.\nУлеки, ботинини соф қилди икки дунёдин,\nУл англар бениҳоят ваъдаи «ажран азимо»ни.\nГуноҳни марҳамидур бандаларга кони истиғфор.\nКўнгилда келтирур комил киши «астоғфируллоҳ»ни.\nГузаргоҳи адамни бениҳоят карвони бор,\nҚани мардони марди вақте қилса суду савдони.\nКишини бўлса иймони дилидин тарси кам бўлмас,\nДилиға нақш этар ҳар соате «ҳажран жамило»ни.\nТараққий топти мўъминдин ибодат дилни нуридур,\nҚани мардеки, такрор айласа «насран азизо»ни.\nҲам Аввалдур, ҳам Охирдур ва ҳам Зоҳиру ҳам Ботин,\nМуҳаққақ бандалар ҳозир билур бир зоти Аллоҳни.\nИлоҳо, қудратингдин меваи тавҳид бедор қил,\nҚилай сероб, то йўлдин адашғон неча гумроҳни.\nКетар вақтимда, ёраб, қилма навмед, асирингман,\nЎзунг ўнг йўлға бошла неча биздек бесарупони.\nДалолат қил, Илоҳо, бандани Аҳмадни нурига,\nИчургин осий қулларға «шаробан таҳуро»ни.\nИлоҳо, осийларга нури дарёйи муҳаббат бер,\nСани амринг билан ҳамвор айлай пасту болони.\nМақоми Мабдайи нурдин насиб этгил бу Машрабга,\nҲақиқат иштаҳосидин ютай ҳафдод дарёни.\nТабойиъ мухталиф, ҳар дилга бир ранг муддао тегди,\nҲақиқат муддаоси бандасиға гоҳ-гоҳ тегди.\nСкандар мулкига ноз айласа, ман ажзи покимга,\nШаҳаншоҳларга тахту бизга нақши бўрё тегди.\nЧиқарсам оҳи сардимни, муқаллид, қилмагин айбим,\nБўлур мақсуд мавжудики бир тире бажо тегди.\nИймонни ганжидур ихлоси комил, эй жигарбандим,\nКўнгулға андаки ширкатки, роҳ топти, бало тегди.\nУ бир саргашта Мажнун Лайлини кўйини кўрганда,\nКи маъшуқдин, агарчи, ноз тегди, кимё тегди.\nЎзингдиндур ҳама нодонлиғинг, зулматға йўл бошлар,\nВагарна раҳмати Ҳақ бандаларга борҳо тегди.\nСавобим бор деб, кўтаҳ дема домони халқни сан,\nКи халқ арзан оломас, кишту корига ҳаво тегди.\nДуруғдин тил била уммат демак шарти ҳидоят йўқ,\nУ вақт уммат бўлур ҳар дилга чун тарси Худо тегди.\nТанинг озоддур, Вайс ул-Қаран, нори жаҳаннамдин,\nМуборак ҳирқаи поки ўшандоқ анбиё тегди.\nБир «омин» деса Ҳақ номига жоним тасаддуқ дей,\nТопар ҳашр обрўйин пири комилдин дуо тегди.\nГулистони вафодин ғунчаи бекор қолмасдур,\nТузолмай қолмагай ранжур, ғайбдин чун даво тегди.\nИлоҳо, хосларни пойини қабримға еткурғил,\nМунаввар бўлди кўҳи Тур, чун пойи Мусо тегди.\nҲамани дини охир бўлди, ҳоло дини Аҳмаддур,\nШукр қил, уммато, дастингга дини Мустафо тегди.\nАларни соясида уммати дўзахдин эминдур,\nТирилмай қолмагай, ҳар мурдага пойи Исо тегди.\nЭшитгин жон қулоғи бирла иймон баҳравар бўлсун,\nМукаммал дин меросу бизга қурби Зикриё тегди.\nСочилди, Машрабо, одам сарига Мабдайи нури\nҲамадин пастлар хок эрди, нур тобти, баҳо тегди.\nҲамиша жорий керак бандаларни чашми тари,\nБу йўлда жумлаки бормиз тамоми раҳгузари.\nМусофири раҳи давлат ҳамиша нолададур,\nЕтушса ҳар кишиға бўйи маргдин хабари.\nСаршикаста керак урса ерга бошини боз,\nИймонли қул удурур даргоҳда ёрилса сари.\nҲамиша бадракасиз йўқтур корвони вафо,\nВагарна саҳрои дўзахда йўлни уқбалари,\nУлеки, хотирини ғайрларга топширди,\nБўлур Азозили мардуд бу қавмни роҳбари.\nДари умид талаб қил, шикаста дилдурсан,\nВагарна раҳнамони мудом очиқдур дари.\nУлеки, ҳақни йўлидин бўлубтур чун мардуд,\nНа модари анга йўл бошлар ва на ул падари.\nБу йўлни раҳнамоси шикаста дил даркор,\nТакаббур аҳлиға доим очуқ эрур Сақари.\nҚадамни раҳнамосиз даме қўйуб бўлмас,\nҲазор офат эрур йўлда, кўпдурур хатари.\nОхир на бўлғай ўшал вақти кеторда анжомим,\nКелурда келдb-ю, мушкулдур банда кетари.\nДилингда дийдаи дил бор, Худони ҳозир кўр,\nҲама шу хавф била ўлди жаҳонни яхшилари.\nЗамонасозийи олам мани хароб этди,\nҒуломи ҳимматман, ғайрни тушмасун назари.\nИймон азалдин эмиш деб, кўтарма киштдин даст\nУлеки, экмаса қайдин топар улуғ самари?!\nИймонни тоза қилур сидқи покинг, эй дарвиш,\nҲамиша зору тазарруда бандани ҳунари.\nНафас тутулди-ю, қадди хаминг нишонаи марг,\nҲануз чу боркаши халқсан чу пирхари.\nСабук сафар қила кўргин, касофатинг ортар,\nАхир бўлди бугун ҳайф умри мухтасари.\nБу йўлни воқеасидин дилинг эмас огоҳ,\nВагарна ҳар сари қабрига бордур навҳагари.\nАзални ташнаси Машрабга Мабдайи нурдур\nЕтиштурурми бу давлатга оҳи коргари.\nМашоми жонга даркордур, асл ишқи кофурий,\nБаробардур анга, билсанг, жаҳонни нурию нори.\nКишиким, ташласа уқбони, дунёга назар қилса,\nЎшандоғ дийдадин тонгла чиқар дўзахни занбури.\nХудидин ўтмоғу дунёдин ўтмоқ саҳл кор эрмиш,\nҲақиқатда қадам бир йўл эрур наздики-ю, дури.\nЗаҳарли луқмадир, душманнинг қўлидин татиб бўлмас,\nЗаҳар ппнҳон этарлар қандга, душманни дастури.\nЎшал рўзи қулоғим ваъдаи дидор англабдур,\nКўзумни олдида арзанча йўқтур жаннату ҳури.\nИбодат қилгину мағрурликни ташлагин дилдин,\nЖаҳаннамни сагидур кимки бўлди ғабри мағрури.\nМасиҳодам керак бу хуфталарни боз уйғотгай,\nҚани Луқмони вақт, бу йўлда кўбдур кўри ранжури.\nҚадалса хор андак қоладур рафтордин пойинг,\nНечук манзил топарсан дилда бўлса нафси носури.\nҚолибсан торикистон ичра, иш тақлид ила бўлмас,\nБу йўлда шерамарде қилмаса жонингга маъмури.\nЖаҳон нисбат била барпойи олам бехабар андин,\nҚарибдур зоти бечун банда Ҳақдиндурки маҳжури.\nАларни хоки пойи жон бағишлар жисми покингга,\nЎшандоғ банда бўлган бўлса Ҳақ йўлида мағрури.\nБошингпи ургину даргоҳида хизматда бўл доим,\nДийдорин излагин Кавсарталаблар марди муздури.\nҲузури дилни чун дунё била уқбога бермайман,\nАгарчи тахту бахтин манга берса шоҳи Фағфури.\n«Анал — Ҳақ»гўйларни руҳига дарёйи раҳмат бер,\nБағишлар раҳматингни жон тасаддуқ қилди Мансури.\nИлоҳо, сояи покинг муборакдур, Абулқосим,\nШафоат баҳрини қилдинг бугун умматга машҳури.\nАзизларга ҳақорат бирла ҳар кимки назар қилса,\nБосарлар рўзи маҳшар кўзига дўзахни анбури.\nЙўлимни боғлама саргаштаман, эй марди динпарвар,\nШароби завқидин келтурки, борман масти махмури.\nЕтушти лутфи покидин муҳаббат жоми Машрабга,\nХазойини ҳақиқатдин очилди Мабдайи нури.\nТасаддуқи ўшал руҳманки Арш устида жавлони,\nМақоми бўлса доим хатми манзилгоҳи руҳоний.\nБиров мақбул, биров марду, ҳама йўл бошлади бир-бир,\nҚани ул шайхи Барсисо, ўшандоғ шайхи Санъони.\nҚадамни илгари қўй, умр бозорин ғанимат бил,\nЎзунг ранжур йўқсан, варна кўпдур йўлда Луқмони.\nБитинглар номи ишқни тобутига баъди ўлғон сўнг,\nНасиҳат айлар эрди Хожа Исмоил Сомоний.\nТалаб аҳли карамдин қилки, муфлисдин хато эрмиш,\nКи соҳибхона муфлис бўлса, нохушнуддур меҳмони.\nХасислар дийдасига Кўҳи Қоф эрмиш чу арзанча,\nКўзунгни нури кетмай, Хотамо, қилмангму эҳсони.\nҲамажни дийдасига зар кўрингай таккаи саргин,\nАни охир дамида кўб нажосатдур гўристони.\nҚани мардеки топсам, хоки пойин кўзга жо қилсам,\nХудони ишқи бирла бўлса ул чоки гирибони.\nЖаҳонни ютса дун ҳиммат очар оғзини афъодек,\nАгар муфт тегса қанддин беҳ билингай оши явғони.\nМақоми бўйи ишқни сўрма ҳаргиз аҳли дунёдин,\nБулар бир ҳабба топса зуд сотар иймону уқбони.\nБу аҳмоқ фитнажўлардин Худо берсун паноҳ охир,\nЗаминдин осмонга қувладилар охир Исони.\nПаямбар сиғмади қавмига кўб озор кўрдилар,\nРасули олам эрдилар башардин Арш султони.\nҚўшилма, эй жигар, кўтаҳ назардин кўб бало ортар,\nПаямбар айтдилар, ноқисни теккай юртга нуқсони.\nБахилда ишқ бўлмасдур, ул мардуди Ҳақ келгон,\nНа лозим дидаи мардудга очмоқ дурри яктони.\nЖамоат қўл кўтарса гарданингни хам қил, омин де,\nАзизлар айтиб ўтти, дев урар албатта танҳони.\nНа лозим ишқ ҳарисларга омони топилғай ул,\nКи дунё дўстни ўқбода саргардондур иймони.\nМанам парвардаи доғинг, кел, эй шўхи тарабангиз,\nАзал лаб ташнасиман, манга бергин жоми саҳбони.\nҚани толибки Машрабдек кўтаргай гавҳари мақсуд\nТўкулди Мабдайи нури ҳақиқат лутфи Раббоний.\nЮкунгни юкла, эй дарвиш, кўб қаттиғ сафар бордур,\nРаботи кўҳнага хў қилма, ҳар рўзе батар бордур.\nЎзунгни ғайратингни йўқидин вопаст тушиб қолдинг,\nСирот устида пойинг тегди, таҳтида Сақар бордур.\nРоҳи дуру дарозингни мудом андиша қил толиб,\nБорурда бохабар бўл, йўлда чандин уқбалар бордур.\nҲамасидап қолурсан ҳирс бозорини кам жўйи,\nСабо ўлган сўғун бошингга минг ҳангомалар бордур.\nЖаҳон мулкини ободнни таҳтида хароби бор,\nБу манзилга назар кўб қилмагил зеру забар бордур.\nРаҳи осон эмасдур, қўлга киргай гавҳари мақсуд,\nМакопи аждаҳодур ҳар қаерда ганжу зар бордур.\nКўнгулни оҳи сардни ҳашт дари жаннатга бермайман,\nСира дўзахга кўймаким, бу йўлда чашми тар бордур.\nЎзингдандур ҳама бехи такаббур худнамолиғлар,\nВагарна йўлга кирсанг қўл тутарга яхшилар бордур.\nКимики кўҳна дунёдин бошини қилмади фориғ,\nСари тобутга етган сўнгра чандин дардлар бордур.\nДема, ёқамни тутти марг, билмай, бехабар қолдим,\nСоқол оқарди, тиш тушди, санга маргдин хабар бордур.\nАни даргоҳида ҳам яхши даркор, ҳам ёмон даркор,\nАгарчи ошно бор, кейиндин бегоналар бордур.\nИймоннинг шаъми равшан, боди тунддин сақламоқ мушкул,\nБу мушти кам бизоатга ҳазорон амрлар бордур.\nКетарда айтиб ўтди бу суханни бир баландпарвоз,\nҒами уқбони ер ҳар дилда чун андак шарар бордур.\nЁқангни йиртма камҳиммат ғами фарзанду молингга,\nКўмилган сўнгра вақтида улуғроқ дардлар бордур.\nБиёбони қазоға нола айлаб йиғла, эй Мажнун,\nСаропо ғамда куйган неча сандек бежигар бордур.\nМуҳимми кори вақтинг ўтти, ўтгондин сўғин етмас,\nАгарчи нўш кўрдинг, кейиндин сад нештар бордур.\nЧунон гавҳарталаб бўл Мабдайи нур баҳрида, Машраб,\nБу гавҳарларда, ошиқ, Аршда руҳонийлар бордур.\nЮгуртурма бу ақлинг марг одамга баробардур,\nНекулар аҳлига дору, бу марҳам бадга наштардур.\nЎзингдандир ҳама нуқсону расволигу кўтаҳлик,\nВагарна икки олам қалби покингга муяссардур.\nУлки ботинини соф қилди икки оламдин,\nҚулоғига нидойе ҳар замон «Аллоҳу акбар»дур.\nРоҳи бутхонаву то Каъбани реш ила жоруб эт,\nКуништи Каъбаву бутхона толибга баробардур.\nКимики ганжи мақсудни йитурди, охтарур тинмай,\nТалаб вақтида Яҳёдек ҳамиша дийдаси тардур.\nКўнгул шаҳри муяссар бўлса, иймонлар туғар андин,\nНа мулки шоҳ Кайковус, на тахти Скандардур.\nАсарлик дил қачон афғону ноладин халоси бор,\nБиёбони қазога ҳам шабу рўзи баробардур.\nЙўлунгни боғлади дунёи ғаддорингни фаҳм этгин,\nНайистонингга ўт тушганда пар чун ташти ахгардур.\nАзизлар доманидин ҳар киши мундоғ жудо тушти,\nБу саргардон кишига бори исён мисли лангардур.\nМуқаддам тутма дунёни ишини кори уқбодин,\nУлеки бул румузга ёр эмасдур, ақли камтардур.\nДаҳонни боғла ғийбатдин, ки муҳри тавба босилмай,\nБиродар, англагил, ҳар хонани омодаси дардур.\nНазар қилма, кўзунгни тикмагин тахти Фаридунға,\nАгарчи мунда роҳат кўрса ул маҳшарда музтардур.\nДема дунё мани комимга ободон турар доим,\nЖаҳонни манзили обод бўлса, охир абтардур.\nЕтимлигу ғариблик Мустафони шавкати бўлди,\nБу дардга хўй қилғон уммати хоси паямбардур.\nКўзинг борида қилгин сайр ҳафтоду ду миллатни\nБу ғурбат шаҳрига ҳар қайси йўл бир тарбиятгардур.\nБўлурму ҳар нечук ноқис бу йўлни аслиға ҳамдам,\nШу ҳамдамлик Абу Бакру Умар, Усмону Ҳайдардур.\nҲар ахёри жаҳонни мажлисини гарм билманглар,\nКи зоҳир зиннат ородур, ба ботин зулмпарвардур.\nТўкулди Мабдайи нури ҳақиқат жони Машрабга,\nАни ҳар қатра оби сад баҳои ҳавзи Кавсардур.\nДаҳоним талх, кўнгилда бағайр аз ёди риҳлат йўқ,\nКимики ёди риҳлат қилмади анга диёнат йўқ.\nАдошиб йўлда қолғон ит каби соҳибни ахтаргин,\nБиёбони қазода ташналаб ўлғонда шарбат йўқ.\nРужуъ аслингга қилгинки, умр бозори хунук бўлди,\nКўзунгни нури кетган сўнгра сайъ этмакка фурсат йўқ.\nХудо чорлайди, вой афтода бандам, ман сори кел деб,\nҲақиқат бир қадам йўл қолдию бизларга ҳиммат йўқ.\nЖамоатдин тузалгай ҳар каму коси бу толибни,\nОхир вақт бўлди, йўлига кирсам аҳли суҳбат йўқ.\nАгар собитқадамсан йўлға кир, вақти сафар бўлди,\nҚиёматни унутган бандаларга нури жаннат йўқ.\nИймонни равнақини бетараддуд халқ тополмайдур,\nРасулга уммат эрмас дилда чун ваҳми қиёмат йўқ.\nБиров фарзанд доғида, биров муштоқи дунёда,\nҒараз ҳар дилга боқтим, ҳеч вақте бежароҳат йўқ.\nМисоли чўғдек, зинҳор вайроналарда манзил тут,\nБу йўлни карвони кетди, қолғонларға ибрат йўқ.\nКетар вақтимда йўл оздим, саранжомимни билмайман,\nБу масти бебизоатга намудори ибодат йўқ.\nМазаллат хокини юзига сургон рўсиё қулман,\nБағайр аз оҳу фарёд айламакдин ўзга одат йўқ.\nОхир вақтим на бўлғай бу жаҳон зиндонидин, эй шайх,\nСарим тобутга етган вақти кўзумга ҳаловат йўқ.\nҚўлунгдин келса ҳар хайротини вақтидин ўткарма,\nДеди хайрул-башар бу сўзни бемеҳнатга роҳат йўқ.\nЖаҳон зиндониға ҳар кимки келди ҳоли танг эрмиш,\nБу боисдин қаерда раҳгузардур, истиқомат йўқ.\nРивожи корни аблаҳга айтманг, ақли ноқисдур,\nҲақиқат аҳлиға мундин дуруст неку насиҳат йўқ.\nКўтар андишаларни хотирингдин, эй жигарбандим,\nҚиёмат хавфини ким англади умрига лаззат йўқ.\nТариқат йўлида Машрабга тегди Мабдайи нури,\nБу нисбатдин кимики топмай ўтти, анга давлат йўқ.\nҲама Аршу Замину Лавҳи аъзам посбониман,\nНа тутдунг отини ман орифи жаннатмакониман.\nНа таҳсиндурки, панжам боғласа ҳафтод дўзахни,\nҒаyиматман бу йўлда, тоқи Аршни меҳмониман.\nМақоми Қофи қудратдин «назиран кунту канзан»да,\nВа лекин жони олам мендадур, оламни жониман.\nҲамани розиқи манман, ҳамани содиқи манман,\nКетарда бандани оинаи шамъи иймониман.\nУмид этгил карам дарёсидин, эй хастадил банда,\nҲамани воқифи аҳволиман, рози ниҳониман.\nМалойиклар тасбеҳи, мукаммалларни тавҳиди,\nҲамани номасида ояти сабъ ул-масониман.\nУлуғ номим эрур Акбар, будур тасбеҳи пайғамбар,\nСари ожизларнмга рўзи маҳшар посбониман.\nНигоҳдорандаман, ҳар кимки шак этса куяр бешак,\nҒафур келди бир отим ҳамчунон шоҳи жаҳониман.\nВасеъ давлат санга бердим, Расулни уммати қилдим,\nБаду неки жаҳонни синнасида достониман.\nУрар даргоҳга бошин хоҳ Фиръавн, хоҳ Намруди,\nБу йўлда кулли махлуқни муроди бўстониман.\nБериб мўъминга раҳматни, очиб кофирга шавкатни,\nСочиб ҳар кимга зийнатни карамлик карвониман.\nНа бўлғай бандаи хоки, ани ним жавча идроки,\nБир отим келди Саттор, ҳомили яхши ёмониман.\nМусони маҳв этиб Турга, осиб Мансурни дорига,\nШифо мандиндур ранжурга, жаҳонни шодмониман.\nҚарибман ҳар замоне бандаларни ҳолиға воқиф,\nКи мандин бўлмагин ғофил, Худованди жаҳониман.\nНидо келдики, эй Машраб, талабдин узма уммединг,\nОчилди Мабдайи нури ҳақиқат, нуқтадониман.\nДавр санинг комингға юрмасдурки, даврон излама,\nСанки мажнун бўлмасанг, кўҳу биёбон излама.\nСуҳбати ҳар пирига берсанг аёғига йиқил,\nСан у йўлдин дард талаб қилғину дармон излама.\nХок бўлдунг, қобили шундоғ маконсан, эй амин,\nЧун Халилдек жонни топшургил, дигар жон излама.\nЧун замирнинг соф бўлғон сўнг, билингай веку бад\nХонаи дилни супурмай санки мехмон излама.\nКишти кори охиратни зиндасан дунёда қил,\nБеибодат маҳзи тақлид бирла иймон излама.\nЖомаи тақво зиёликдур кийолмас ҳар хасис,\nБу нигин қўлунга тегмайдур Сулаймон излама.\nХонавайронлар билур афтодаларни ҳолини,\nСанки ранжур бўлмасанг, эй кўр, Луқмон излама.\nЗоҳиру ботинда якранглик керак, эй ошно,\nСан мусибат тўйидин зинҳор домон излама.\nҲар кишини пири ўз вақтида Нажмиддиндур,\nБоязидни вақти ўтти, пири Суфён излама.\nУқбалар душвор эрур ўттуз минг йиллик Сирот,\nҲар қадамда тавба қил, бу йўлни осон излама.\nГиряйи Яҳиёйи акмал равнақи дийдор эрур,\nВақти садбаргни баҳор излар, зимистон излама.\nШерлар бордурки, оҳи етти дўзахни бузар,\nСан аларни коридин зинҳор нуқсон излама.\nЙўл юрур бўлсанг ниҳоят йўқ, сани умринг қалил,\nТавсани ҳимматга минмай сан бу майдон излама.\nКимки ўз айбини билди ул етар Раҳмонига,\nДийда ўз айбингга оч, дигарга нуқсон излама.\nНавҳа вақти мисли Довуд дард пайдо қилмасанг,\nМарҳами асрори кулл бўлмай сухандон излама.\nЗиндалик огоҳ бўлмоқдур ҳақиқат йўлидин,\nНавҳада монанди Нуҳ йўқсан, чу тўфон излама.\nМабдайи нури илоҳийдур бу Машрабни дили,\nХизри вақтни топмагунча оби Хайвон излама.\nОқилған бўлса яхшидурки мардни ашки хунбори,\nЖаҳон бозоридин бозори бўлғон мардни бозори.\nЕтур шул камлигинг, озодаларни хоки пойи бўл,\nШу гардан, хамларини бордур маҳшарда харидори.\nХалилдек бўлса дил офат қўяр юз шурише пайдо,\nТасаддуқи ўшал комилки, ҳаргиз йўқтур озори.\nЎзингдин пастни кўрсанг, қил тавозе, бермагин озор,\nҲамиша гўши дилга бу эди муршидни такрори.\nАзиз ул вақтни домонини дийдангга суртмангми?\nЖаҳон холи эмасдур, бордур сад лак Хожа Аҳрори.\nТалаблик халқ Адҳамдек уруб шавкатларин барҳам,\nДилидин пок бўлғай нахвату номус била ори.\nИймонлик қул тавозелик бўлур, одамни яхшиси,\nДарахтни гарданини хам қилур пур бўлса чун бори.\nЮрутгин тобутимни, истиқомат қолмади манда,\nҚани ул ғавси комилларки, ҳаргиз йўқтур осори.\nУлуғ йўлдин қолур домони давлатга етушмай даст,\nКимики, бўлса чун аммора саркашни гирифтори.\nҚазоға рози бўлмоқким, тариқи бандалик эрмиш,\nБу йўлни ғофилиға йўқтур маълум нурию нори.\nЭшиттинг шамъни олдига сан парвона бўлмангми,\nДилинг мажмар сифат ўртанмаса топмангдур асрори.\nКўзунгни нури кетмай, изла иймон тўшасин толиб,\nЙиқилмасдин бурун ҳоло бошингга марг девори.\nСаранжомингни пир олдида қўйгин, пирдин айрилма,\nБу йўлда раҳгузар халқига яхшидур сабукбори.\nНазарни дилға қўй, дил ҳужрасини посбони бўл,\nМабодо бўлмағай осон ишинг, бу йўлда душвори.\nАгарчи гулшане эрмам, ишқ боғини тикониман,\nЧу бир гул хотиридин тарбиятлар кўп топар хори,\nФиғону нола қил, ҳеч қолма зору тазаррудин,\nРаҳи ажз излаган халқ, то қиёмат кўрмагай нори.\nГумони нек толибға шарофатҳойи иймондур,\nБу йўлда кам тутар озодаларни дилда зангори.\nҲақиқат аҳлини иймони Машраб, Мабдайи нури\nБу баҳрни излаганларга етушгай дурри шаҳвори.\nБу йўлни толибиға яхши раҳнамо учрар,\nДуо талаб кишига соҳиби дуо учрар.\nНазарни илгари қўй, изла тавбафармони,\nКўyгилни мулкига шоҳи жаҳаннамо учрар.\nЕтур хотири покингга Ҳақни ёдини,\nХудо талаб кишига охири Худо учрар.\nМисоли Адҳами вақт салтанат таркини қил,\nТут ҳимматингни баланд, қўлға кимё учрар.\nВафони расмини тут, бўлма хотир озурда,\nКўнгилни зангини очгудек бир ошно учрар.\nБу йўлда берма қўлингдин Расулни суннатини,\nШикаста умматига роҳи Мустафо учрар.\nЕтолмадим демагил, дев йўлимни боғлади деб,\nКимики дардига шокир эрур даво учрар.\nСийнангни холи эт, эй, аҳли дилни тобган сўнг,\nТутар қулунгни бу йўлдаки, бир ошно учрар.\nЗамона халқини аҳдиға зътимод этманг,\nДуруст феълу дуруст қавл гоҳо-гоҳо учрар.\nҚўлунгни солма бу йўл танг ҳармағоқига,\nҲазарни йўлида бўл, неши аждаҳо учрар.\nМураввиж ҳама давлат киши бўлолмасдур,\nЖаҳонни тўйини топганда зуд азо учрар.\nГадони хирмонига даст урмагил, эй шоҳ,\nКи ним дона тополманг, қўлингга коҳ учрар.\nҒубор қилма дилингни жаҳонни коҳишидин,\nБу ношукурлигинг афзун бўлиб бало учрар.\nҒуруру давлату дунёга бўлмагин мағрур,\nСаманд бўлса давандига пешпо учрар.\nХуружи лашкари Шайтон бошингга келмай кел,\nКимики келди бу даргоҳга, «раббано» учрар.\nҚабули тавба омондур бу дев макридин,\nБу йўлни роҳравига яхши пешво учрар.\nАзални Машрабисан изла Мабдайи нурдин,\nБу баҳри раҳмат эрур, дурри бебаҳо учрар.\nВасеъ тут, эмди улуғроқдур Аршни майдони,\nБу йўлда мартаба излар чу қутби раббоний.\nҒариб боғи вафодин чунон узоғ туштунг,\nҒанимат эрди санга арзни найистони.\nҲаво била дилу жонинг бўлубтур пурдард,\nБу йўлни сайрини кўб қилки, йўқтур поёни.\nТаназзулот қарибдур ружуъ қил аслингга,\nСафарни илгари қилмонгму ўтди даврони.\nЙитур бу донишу фазли, умед лутфига қил,\nИймонии равнақидур асли файзи раббоний.\nДилингни васвасаи девидунга топшурма,\nТаваккул аҳлига учрар ахтари Сулаймоний.\nҲазор мурдайи кўмдунгу ибрат олмайип,\nДилингда хавфи иймон йўқ нечук мусулмони?\nТасаддуқиман ўшал руҳки, қолиби бор,\nҲамани барҳам уруб, Аршга қилса жавлони.\nИшинг кўпайди сани, зиндаликда хў қилдинг,\nБаҳоринг ўтти, қариб келди чун зимистоии.\nСоқол оқарди, ҳануз тавба вақти йўқ дема сен\nКимики уйқуда қолди, қилур пушаймони.\nТаваккул аҳли балодин ҳамиша холидур,\nРизоталаб кишини жойи келди ризвони.\nБу йўлда ганжи қаноатни ганжга бермайман,\nБу шаҳар тахтига чиққан қилур Сулаймони.\nФақири ганж эрур анго, амниятлар кўб,\nКишини қандидан афзалдур оши явғони.\nИймон ҳаловатини изла, йиғла Яҳёдек\nДарахт самарга етар, бўлса йилни борони.\nУмид қилма бу кўтаҳ назарни ҳимматидин,\nБахилни хонасидин хастадилдур меҳмони.\nҲамани барҳам урубман манга дийдори керак,\nВагарна донаи гандумдур боғи ризвони.\nВафони йўлини тут, ҳосили иймон тилагин,\nБу киштни толиби келди азални деҳқони.\nРумузи жон талаб эт, мавжи Мабдайи нурдин,\nШикаста Машрабисан изла дурри пайсоний.\nНамудунгдур азалдин, кел қадам қўйгил баланд боло,\nТузотгин киштийи ҳимматни жўш урмай туруб дарё.\nНазар ҳимматига қилгин, ғайратенгези эрур ишқинг,\nҲижоби роҳи расмингдур бу йўлда бевафо дунё.\nСаро-саргашталикда хўй қил монандаи Юсуф,\nЖаҳонни Ширини, бошингга тушгондур улуғ савдо,\nНайистони фанодин кимки бебарг бўлди ноқисдур,\nВужудинг мулкнга ҳосил қил эмди махзани кимё.\nЧунон мустағрақн бўлгипки, олам тутмасун отинг,\nБашар мардуд қилсунким, малаклар айтсун «оманно».\nҲақиқат боғидин сарсабз келгон бир шакарнай сан,\nКамарбанди белингга боғламангми, «урватул вусқо».\nНабийни кейнидин солор мардсан, зуд қадам қўйгил,\nКаримга уммат арзин токи қилгай «шоҳ ав адно».\nСалоҳи кори мўъминларни ул шояд бахайр этгай,\nЧиқарган махзани асроридин чун гавҳари якто.\nҚўйуб бошиға Ҳақ ўз лутфидин тожи «лавлокни»,\nҲабибин гардидин бўлди мунаввар «қоба қавсайно».\nҲидоят қилгани йўл бошласун ул зоти бечунга,\nСочиб умматга раҳмат, ул шаҳи авранги моавҳо.\nМалойик гирдида саф-саф, ҳама муҳтожи наълайни,\nШифо излаб талабда Довуду Исову ҳам Мусо.\nБериб ҳар қайси пайғамбарга лутфи хўбидин хилъат,\nБўлиб ходим ўшал даргоҳда ҳам Ювшаъ била Яҳё.\nОчиб ризвон дарини, умматига мулк этиб тақсим,\nҲамани хотирин хурсанд этиб, боғишлади маъво.\nЎшандоғ олиҳиммат шеридилни умматудирмиз,\nҲақиқат боғидин оламда дигар бўлмади пайдо.\nДуои сидқу ихлосу ниёзу роҳи ожизлик,\nТилида зикри уммат, дилда «Субҳоналлази исро».\nҲама сармояйи иймон у шаҳпи ҳимматидиндур,\nВагарна ҳаббага арзимас «дунёву мофиҳо».\nТили Ҳақни каломига мунаввар онқадар шомил,\n«Алам нашраҳ» тарозу рўзгори сураи «Тоҳо».\nШафоат вақтида Машрабга тўккин Мабдайи нури\nТарозуи амални вазн қилғон вақтида фардо.\nЖаҳонда шодмони излама хў айлагин ғамга,\nНазар қилмоқ керак ҳар лаҳза кори мотақаддамга.\nНазар қилмангми охир кори Барсисо нечук бўлди,\nТопиб халқига душман, шайхни еткурди жаҳаннамга.\nНа коҳишларни кўрди мулки фирдавсга Сафиуллоҳ,\nЗарар еткурди душман охири бобои Одамга.\nМаломат асли покдомонларгадур, ташвиш кўб қилма,\nНа бўҳтонларни тоқти халқ шундоғ пок Марямга.\nЙиқилғон бомни тахтида ўлтурмоқ хато эрмиш,\nАгар мардсан таъассуф айла ул Иброҳим Адҳамга.\nКажийи гарданинг сармояйи иймони комилдур,\nНузули раҳмат эрмиш лутфи Ҳақдин гардани хамга.\nМақоми офият маҳмуд, Машраб, Мабдайи нури,\nИлоҳо, манга ҳам еткуру ҳам халқи бу оламга.\nАдуни қонини тўкмакка ҳамчун тиғи бурро бўл,\nРафиқи бадзабондин, эй биродар, даст кўтаҳ бўл.\nКимидин тегса осойиш, ани бошидин айлангин,\nЁмонни заҳматин тортгунча бир манзилда пинҳон бўл.\nСареки, бўлса гарданкашлиги андин умид этма,\nФалокатхонадин қоқ доманинг мисли шаҳаншо бўл.\nХудодин ҳиммати излаб, такаббур уйини бузгин,\nҲақиқат осмонига ҳамнишини руҳи Исо бўл.\nКелиб олдимга душман, кунда минг таъзим қилсун деб,\nАгар кўнгулга бордур бу румузлар, аҳли тақво бўл.\nФано бирла бақони ўртасида манзил айлабсан,\nБу йўлда раҳгузарсан, фориғи дунёву уқбо бўл.\nЗамона танг-танг деб, ташлама дастингни, эй толиб,\nМуҳаммад пешпо урди, санам кел, хасми дунё бўл.\nДуми морени ҳар ким қўлга олди, чақмайин қўймас,\nТила дийдорини сан, мунтазири яхши ҳамроҳ бўл.\nДили шўрида Машраб селгоҳи Мабдайи нури\nСанам гавҳар талабсан, ҳамчу маллоҳи шу дарё бўл.\nТакаббур аҳлини бошига заҳролуд ханжар бўл,\nҚаерда реши бадомос кўрсанг, анга наштар бўл.\nКимики, бўлди чун помоли душман, дастини тутгин,\nХудо yисбатни берса, хасталарга тарбиятгар бўл,\nХасу хошок домонингга эргашса узуб ташла,\nТаъаллуқ решасин уз, тобеъи шаръи паямбар бўл.\nДеди Ҳақ «иннамо амволукум, авлодукум фитна»,\nБуларни борини гарданга олма мисли Ҳайдар бўл.\nҚаердин бўйи дард келса, югур чандонки, ҳолинг бор,\nЙўлунгда шердил халқ учраса олдида чокар бўл.\nИймонни душманидур нангу номус, эй жигарбандим,\nБулардин мосуво бўлгину пири ҳафт кишвар бўл.\nАгар сийнангда дардинг бор, маҳрамларга дард айтгил,\nФироқи яхши улфат ёд қил, куйган бир ахгар бўл.\nСурохи бор жаҳонни, кавлама таҳтига етмонгдур,\nҚаерда кўҳна гўристонни кўрсанг дийдаси тар бўл.\nКарам дарёсидин Машрабга ёғди Мабдайи нури\nЕтушти санга толиб, посбони яхши гавҳар бўл.


Тошкент Шимолий вокзалидаги почта биносида юз берган ёнғин тафсилотлари маълум қилинди\n11:58 / 05.02.2016\n5 февралга ўтар кечаси «Ўзбекистон почтаси»нинг Тошкентдаги Шимолий вокзалга ёндош ҳудудда жойлашган халқаро филиалида юз берган ёнғин тафсилотлари маълум қилинди. Бу ҳақда «Даракчи.uz» сайти Тошкент шаҳар ИИББ Ёнғин хавфсизлиги бошқармаси бўлим бошлиғи Бахтиёр Пўлатовга асосланиб, хабар берган.\n«Кеча тунги соат 23:00да Шимолий вокзал ёндош ҳудудида жойлашган «Ўзбекистон почтаси» АЖга қарашли халқаро филиалда кучли ёнғин содир бўлди. Воқеа жойига тезкорлик билан 12та ўт ўчирувчи машина сафарбар этилди. Ҳодиса оқибатида 900 кв. метр жой ёнган. 2000 кв. метр ҳудуд сақлаб қолинди. Ўт ўчирувчиларнинг тезкорлиги сабаб эрталабгача ҳам ўчиришнинг имкони бўлмаган жойни йигитлар тез фурсатларда ўчирганини алоҳида таъкидлаш лозим. Ёнғин соат 00:44да тўлиқ бартараф этилди. Дастлабки тахминларга кўра, ёнғин қисқа туташув оқибатида юзага келган. Ҳозирда суриштирув-тергов ишлари бошлаб юборилган», дейди ахборот манбаси.\nТошкент Шимолий вокзалидаги почта биносида ёнғин содир бўлди


“Яшил йўлак”да яширилган атирлар ...\nЖумладан, мамлакатимиздаги барча халқаро аэропортларда жорий йилнинг январи ойидан яшил ва қизил йўлак жорий этилди. Яратилган бу каби қулайликлар фуқароларимизга, ва айниқса мамлакатимизга ташриф буюрувчи чет давлат фуқароларига ўзига хос қулайлик яратмоқда. Рақамларга эътибор қаратсак, жорий йилнинг ўтган даврида Қарши халқаро аэропорти орқали ҳаракатланган 21 мингдан ортиқ фуқаролардан 98 фоиздан ортиғи айнан “яшил йўлак” орқали ҳаракатланган.\nБироқ яратилган бу каби қулайликлардан самарали фойдаланиш ўрнига, ўз манфаатларини кўзлаб, қонунбузарликларга қўл ураётган фуқаролар ҳам учраб турибди. Мазкур йилнинг ўтган даври мобайнида бу каби қонунбузарликлар сони 81 тани ташкил этиб, қиймати 114 млн. сўмлик товар моддий бойликларининг яширинча олиб ўтилиши ва олиб кирилишига чек қўйилди.\nХусусан, куни кеча “Қарши аэропорти” чегара божхона постида “яшил йўлак” орқали ҳаракатланган фуқаро А.К.нинг қўл юклари божхона назоратидан ўтказилганда, белгиланган меъёрдан ортиқча атирларни йўловчи божхона декларациясида қайд этмасдан, ноқонуний равишда олиб кираётганлик ҳолати аниқланди.\nФуқарога нисбатан божхона қонунбузарлиги юзасидан баённома тузилди.


Афғонистон ташқи ишлар вазири Абдуллоҳ Абдуллоҳ мамлакатдаги вазият бир ҳафта давом этган зўравонликлардан кейин анча тинчланганини айтди.\n26 феврал 2021, Тошкент вақти: 06:50\nТокиога расмий сафар билан борган Абдуллоҳ Япония Бош вазири Жуничиро Коизуми билан учрашувдан сўнг мамлакатдаги вазият назоратга олинганини баён қилди.\nЎтган ҳафта юз берган норозилик намойишлари оқибатида камида 14 киши ҳалок бўлган ва 100дан ортиқ одам жароҳатланган эди. Норозилик намойишларига “Нюсуик” журналилида эълон қилинган Гуантанамо қамоқхонасида АҚШ ҳарбийларининг Қуръонни таҳқирлагани ҳақидаги маълумотлар сабаб бўлган эди.\nАйни пайтда, Афғонистонда Италиялик аёл ўғирлаб кетилгани хабар қилинмоқда.\nБугун Озодлик радиосининг Афғонистон бюросига телефон қилган киши италиялик Клементина Кантонини гаровга олгани ва унинг озод этилиши учун бир нечта талаби борлигини маълум қилган.\nЎзини Қалъа Жала қишлоғидан Темур Шоҳ, деб таништирган киши, италиялик аёлнинг озод этилиши учун Кобул радиосининг ёшлар дастури эфирга узатилмаслиги, мамлакатга алкогол ичимликларини импорт қилишни тўхтатиш ва Афғонистонда мадрасалар очилишини талаб қилган.


22:47 / 22.08.2017\n1. Янги мажбуриятлар пайдо бўлганда\nАгар сизнинг лавозимингиз оширилса, вазифаларингиз бевосита ўзгарса ёки бировнинг вазифасини сизга юклашса, иш ҳақини оширишни сўраб мурожаат қилишнинг айни вақти! Энди кўпроқ вазифаларни бажаришингиз керак бўлади, ахир. Демак, шунга яраша ҳақ ҳам олишингиз керак. Агар қандайдир муҳим йирик лойиҳа учун жавобгар бўлсангиз, ўз ҳаракатларингиз ва вақтингиз учун мукофот масаласини муҳокама қилишга уриниб кўринг.\nРаҳбарият бу илтимосингизни рад этса, эҳтиёткорлик билан, бундай вазифаларни бажариши керак бўлган янги ходим аввал бошданоқ кўпроқ маош талаб қилишига шаъма қилинг.\n2. Муваффақиятга эришганингизда\nАгар компанияга катта фойда келтирган бўлсангиз, масалан, муҳим битим имзолаган ёки кўп янги мижозларни жалб этган бўлсангиз, қўрқмай маошингизни оширишни сўранг. Сиз ўз-ўзидан иш ҳақингизни оширишни сўрамаяпсиз, бунинг арзирли сабаблари бор. Сиз бунга лойиқсиз. Ўзингизнинг ҳақиқатда қадрли ходим эканингизни ҳис қилишингиз муҳим.\nБу муваффақиятга эришиш учун қандай меҳнат қилганингизни айтиб беринг. Раҳбариятни маошингизнинг ошиши сизни келгусида янада катта ишларга илҳомлантиришига ишонтиринг.\n3. Малака оширгандан кейин\nРезюмеингиздаги ютуқ ва кўникмалар сатрлари тўлиб борган сари иш ҳақингиз ҳам шунга мувофиқ ошиб бориши керак. Бу масалани албатта раҳбарият билан муҳокама қилинг.\n4. Персоналнинг йиллик таҳлилига уч ой қолганда\nРаҳбариятдан маошни ошириш ҳақида сўрамоқчи бўлсангиз, буни бюджет тақсимлангунга қадар амалга оширинг. Агар сиз бу масалани ходимларга баҳо бериш пайтида кўтарсангиз, яна 3-4 ой кутишингизга тўғри келади.\n5. Эрта кузда\nБу пункт, тўртинчиси каби, олдини олишга қаратилганлиги билан ажралиб туради. Янги йил бошидан кўпроқ маош олишни истасангиз, сентябрь ойидаёқ иш ҳақини оширишни сўранг. Бу ҳам бюджетни тақсимлаш билан боғлиқ.\n6. Жума куни\nАгар сиз ўз масалангизни жума куни кўтарсангиз, раҳбариятнинг бу ҳақида ўйлаб кўришга вақти бўлади. Боз устига, бу куни барча ходимлар одатда яхши кайфиятда бўлишади.\nРаҳбар эрталаб куннинг бошқа пайтига нисбатан муҳокамаларга мойилроқ бўлади. Бироқ остонадан қадам қўйибоқ мақсадга ўтиш тавсия этилмайди. Раҳбар ўз хонасига кириб, қаҳвасини ичиб, 1-2 та хатга жавоб беришини кутинг. Эрталабки соат 11:00 - иш ҳақини оширишни сўраш учун айни муддао.\n8. Етарлича далилларга эга бўлганингизда\nБу маошни оширишни сўрашнинг мажбурий шарти. Сиз иш ҳақини оширишни жума куни эрталаб сўрасангизу, ўз нутқингизни тайёрлаб олмасангиз, мақсадга эришишингиз даргумон. Шу боис нима учун иш ҳақингиз оширилиши керак деб ҳисоблашингизни олдиндан ўйлаб қўйинг.\nиш ҳақи маош раҳбар ошириш


Нью-Йорк губернатори Эндрю Куомо АҚШ президенти Дональд Трампни ниқоб тақиб юришга ва барча америкаликлардан жамоат жойларида ниқоб тақиб юришни талаб қилувчи фармойишни имзолашга чақирди. Аввалроқ Куомо штатда ниқоб тақиб юриш шарт қилинган фармонни имзолаганди.\nThe Guardian нашрининг хабар беришича, Куомо омма олдида ниқоб тақишдан бош тортаётган Трампдан шахсий ўрнак кўрсатишни ва коронавирус тарқалишини тўхтатиш учун ниқоб тақиб юришни талаб қилган.\n“Биз буни штатимизда икки ой аввал қилганмиз”, деб айтган Куомо ва дастлаб шифокорлар тавсияларига қулоқ солмай, ниқоб тақишга қарши чиққан бошқа штатлар губернаторлари ҳозирда аҳолидан уларни тақишни талаб қилаётганларини қўшимча қилган.\nАввалроқ Оқ уй расмий вакили Кейли Макинани АҚШ президенти ниқоб тақишни “ҳар бир америкаликнинг шахсий иши” деб ҳисоблашини ҳамда юқори лавозимли сиёсатчилар ва хорижий етакчилар билан суҳбатда ниқобда бўла олмаслигини айтганини маълум қилган.\nОқ уй раҳбари омма олдида мунтазам ниқобда пайдо бўладиган АҚШ вице-президенти Майк Пенсдан фарқли, ўз сайловолди кампанияси доирасида штатларга ва корхоналарга ташрифи вақтида ниқоб тақишдан намойишкорона бош тортмоқда.\nБу орада Канзас штати губернатор Лора Келли аҳолидан жамоат жойларида ниқоб тақишни талаб қилувчи фармойишни имзолаган. 3 июлдан кучга кирадиган ҳужжатга кўра, дўконларда ҳамда 6 футлик (1,83 метр) ижтимоий масофага риоя қилиш имкони бўлмаган ҳар қандай жойда ниқоб тақиш шарт ҳисобланади.\nТрамп ўз ваъдасига зид равишда АҚШдаги тартибсизликлар вақтида гольф ўйнагани йўл олди\n00:33 / 29.06.2020\nТрамп ўз фармонидан кейин АҚШда ҳайкалларни таҳқирлашга уринишлар тўхтаганини маълум қилди


Украинадаги маҳаллий сайловларда Кличко Киев мэри лавозими учун сайловларда 40,4 фоиз овоз билан ғолиб бўлди\n00:40 / 26.10.2015\nУкраина пойтахти Киевнинг амалдаги мэри Виталий Кличко маҳаллий сайловларда сайловчиларнинг 40,4 фоиз овозини тўплади. Бу натижа унга Киев мэри лавозими учун сайловларнинг биринчи босқичидаёқ ғалабани таъминлайди, деб хабар бермоқда РИА “Новости” ахборот агентлиги.\nБундан Украинанинг “Комитет избирателей Украины” (“Украина сайловчилари қўмитаси”) жамоатчилик ташкилоти буюртмаси билан ўтказилган экзит-поллар (тахминий ҳисоб-китоблар) натижалари дарак бермоқда.\n2-ўринни “Батькивщина” партиясидан номзод Владимир Бондаренко 8,7 фоиз овоз йиққан ҳолда эгалламоқда. 3-ўринда 8,1 фоиз овоз тўплаган “Единство” партиясидан номзод, Киевнинг собиқ мэри Александр Омельченко бормоқда.\nУкраинада маҳаллий сайловлар янги сайлов қонуни бўйича ўтмоқда. Аҳолиси 90 мингдан камроқ бўлган шаҳарларда мэрлар кўпчилик овоз билан сайланади. Йирик шаҳарларда агар номзодлардан бирортаси 50 фоиздан кўпроқ овоз тўплай олмаса ёки ўзидан кейин келаётган рақибидан 20 фоиз кўпроқ овоз билан олдинлаб кета олмаса иккинчи босқич белгиланиши мумкин.\n«Барселона» «Жирона»ни иложсиз қолдирди


Хамма янгиликлар / 03.01.2020\nДастлабки маълумотларга кўра, ЙТҲ ҳайдовчи йўлни белгиланмаган жойидан кесиб ўтаётган пиёдани уриб юбориши оқибатида содир бўлган.\nЧинозда уч йигит темир қувурга олтингугурт ва магма аралашмасини солиб ёқишган. Ёқиш вақтида темир қувур 8-синф мактаб ўқувчисига бориб теккан.\nБу Украинанинг Буюк Британиядаги элчихонасини ғазаблантирган. Элчихона муаллифлардан мақолани тузатиб қўйишни талаб қилган.\n2020 йилда уй-жой шароитларини яхшилашга эҳтиёжманд меҳнат мигрантларига кўп квартирали уйлардан 3462 та хонадон ажратилади.\n2020 йилда Москвада меҳнат мигрантларининг ишлашига ҳуқуқ берувчи патент 7 фоизга қимматлашди. Эндиликда патент учун ойига 5350 рубль тўлаш лозим бўлади.\nИжтимоий тармоқлар орқали вояга етмаган болакайнинг номаълум аёл билан суҳбати ифодаланган видеоролик тарқалди. Унда боланинг акаси томонидан калтаклангани ва уй ертўласида сақланиб келинаётгани айтилган. Бу жамоатчиликнинг қизғин муҳокамага сабаб бўлмоқда.


Дилшод Мирзамуротов Сеулда новвойчилик қиляпти! (+Видео) - 7 Мая 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Май » 7 » Дилшод Мирзамуротов Сеулда новвойчилик қиляпти! (+Видео)\n«Борига барака» даллоли Дилшод Мирзамуротов ҳеч тиниб-тинчимайдиган кўринади. У Баҳром Назаров билан Жанубий Кореяга концерт қўйиш учун йўл олди-ю, ўша ерда ҳам бир балоларни бошлаб юрибди. Масалан, у ерда ўзбек нонлари, патирларини сотишга ихтисослашган дўкон очволибди. Фақат инстаграмда ўтирадиган шахсий новвойи ҳам бор.


Икки корхона ўртасидаги воситачилик шартномасига асосан комиссионер корхона Хитой давлатига маҳсулот учун валюта кўчириб берган. Комитент корхона маҳсулотни 40 кундан кейин импорт қилиб олди. Орада курс фарқлари юзага келди.\nУмумий ҳолатда, якуний ҳисоб-китоб қайси курс бўйича амалга оширилиши воситачилик шартномаси билан белгиланиши зарур.\nШартномада ҳисоб китоб курси белгиланмаган бўлса, қонунчилик актларида белгиланган нормаларга таянилади.\nЧет эл валютасида харид қилинган товар-моддий захираларнинг таннархи чет эл валютасидаги суммани божхона юк декларацияси (БЮД) расмийлаштириш санасидаги ЎзР Марказий банки курси бўйича қайта ҳисоблаш йўли билан сўмда белгиланади (4-сон БҲМС 17-банди).\nУшбу нормага кўра, комитент товарларни БЮД расмийлаштирилган сана билан кирим қилади, демакки комиссионер билан ҳам шу курс бўйича якуний ҳисоб-китобни амалга оширади.\nКомиссионер валютани маълум муддат олдин тўлаганлиги сабабли юзага келган валюта курси фарқини ўз ҳисобида даромад ёки зарар сифатида акс эттиради.


Барчаси Фаол Нофаол\nЎзбекистонда сифатсиз маҳсулотларга қарши курашишга қаратилган «Назорат хариди» лойиҳаси жорий этилишига қандай қарайсиз?\nСўнгги воқеалардан кейинги хулосангиз: сизнингча, Ўзбекистонда коррупцияга қарши ҳақиқий кураш бошландими?\nСизнингча, юртимиздаги энг яхши уяли алоқа оператори қайси?\nСайтимизда қайси материалларни кўпроқ ўқийсиз?\nЎзбекистонда амалга оширилаётган иқтисодий ислоҳотлар самара беришига ишонасизми?


Хушхабар! Токио Олимпиадаси учун ўқ отиш спортида иккита лицензия қўлга киритилди / Olamsport.com\n11:01Куман: "Депай бизга жуда ҳам муҳим"\t0 10:39Жаҳон чемпионатида 2 та медаль қўлга киритган курашчи қизларимиз Тошкентга қайтишди + ФОТО\t0 10:18Билармидингиз? Грузиялик спортчи фаолиятидаги тўққизинчи Олимпиадасида иштирок этди\t2 09:57UFC Vegas 32. Ти Жей Диллашоу икки йиллик танаффусдан сўнг октагонга қайтди + ФОТО\t0 09:36Карикатура: Холандни Лондон клублари ўзига жалб қилмоқда\t0 09:15Россия терма жамоаси илк олтин медалига эга чиқди\t0 09:07Токио-2020. Ўзбекистонлик спортчиларнинг иккинчи кунги иштирокларидан LIVE\t55 09:02Улуғбек Рашитовни чорак финалга олиб чиққан жангидан олинган суратларни томоша қилинг\t2 08:41Супер камбек!!! Улуғбек Рашитов биринчи рақамли таэквондочини мағлуб этди 4 07:52Дзюдо терма жамоамизга нималар бўлмоқда? Диёра Келдиёрова ҳам биринчи даврдан сўнг турнирни тарк этди\t8 07:45Сардор Нуриллаевнинг аламли мағлубиятидан олинган суратларни томоша қилинг\t1 07:42Турсуной Раҳимованинг тарихий ғалабаси акс этган суратларни томоша қилинг\t0 07:35Дзюдо. Сардор Нуриллаев ҳам биринчи даврадан сўнг мусобақа билан хайрлашди\t2 07:13Бокс. Турсуной Раҳимова Олимпиадани ғалаба билан бошлади\t0 06:37Узоқ кутилган ғалабадан олинган фотосуратларни томоша қилинг\t1\n10 июн 10:25\nЎқ отиш, Токио-2020\nХушхабар! Токио Олимпиадаси учун ўқ отиш спортида иккита лицензия қўлга киритилди\nТеглар : Токио-2020Ўқ отишМухтасар Тохирова\nХалқаро ўқ отиш спорти федерациясидан Ўзбекистон Миллий Олимпия қўмитаси учун хушхабар келди.\nХалқаро ташкилот делегациямиз Токио-2020 Олимпия ўйинлари учун лицензия қўлга киритганини маълум қилди.\nҲамюртимиз Мухтасар Тоҳирова пневматик милтиқдан 10 метр масофадан ва 50 метр масофадан 3 ҳолатда ўқ отиш дастурларида квалификацион даврда тўплаган юқори баллари учун Токио-2020 Олимпия ўйинларининг лицензияларига эга бўлди.\nҚайд этиш жоиз, спортчимиз лицензион даврдаги 2019 йил Қатарнинг Доха шаҳрида ўтган Осиё чемпионати ва Германиянинг Зуль шаҳрида ўтган ёшлар ўртасидаги жаҳон чемпионатида юқори натижани қайд этган эди. Бу йил ҳам Қозоғистонда ўтган халқаро мусобақада 10 метр масофада кечган дастурда ғалаба қозонган.\nШу тариқа, Ўзбекистон ўқ отиш спорти федерацияси делегациямиз ҳисобига яна 2 та лицензияни тақдим қилмоқда. Ўзбекистон Миллий Олимпия қўмитаси федерациямиз ва Мухтасар Тоҳировани қўлга киритилган Олимпиада йўлланмаси билан муборакбод этиб қолади.\nТокио-2020. Ўзбекистонлик спортчиларнинг иккинчи кунги иштирокларидан LIVE 55\nУзоқ кутилган ғалабадан олинган фотосуратларни томоша қилинг 1


Ўзбекистонда Москвадаги рейсли автобуслар учун ҳайдовчилар танлаб олинмоқда\n12:28 / 14.05.2017\nЎзбекистон меҳнат вазирлигининг Ташқи меҳнат миграцияси масалалари агентлиги томонидан эълон қилинган хабарга кўра, Москвада ишлаш учун ҳайдовчилар танлаб олинмоқда.\nАгентликнинг Facebook ижтимоий тармоғидаги саҳифасида эълон қилинишича, Россия ва Ўзбекистон ўртасидаги икки томонлама ҳамкорлик доирасида Россия пойтахтида Москва шаҳрида қатнайдиган рейсли автобусларни бошқариш учун «Мосгортранс» компанияси томонидан минг нафар Ўзбекистон фуқаролари танлаб олинмоқда.\nТанлов шартларига кўра, «D» тоифадаги ҳайдовчилик гувоҳномасига эга ҳайдовчилар ўз омадларини синаб кўришлари мумкин. «Ишлаш учун номзодлар рус тилини яхши билиши, диққат-эътиборли, мулкка нисбатан эҳтиёткор муносабатда бўлиши лозим», — дея таъкидланади сайтда.\nШартномага кўра уч ойлик синов муддати тақдим этилади, ойлик маош эса 43 минг рублдан 60 минг рублгача миқдорни ташкил этади.\nИш икки сменада ташкил этилади. Биринчи смена соат 04:00 дан 14:00 гача (икки кун иш икки кун дам олиш), иккинчи смена 14:00 дан 02:00 (дам олиш кунлари шанба, якшанба)\nСоциал пакет — турар жойга ва бензинга пул тўлаш, иш жойига ташишни қамраб олади.\nНомзодларга қуйидаги талаблар қўйилган:\n- ёши — 18–50 ёш;\n- асосий маълумоти — ўрта;\n- қўшимча маълумотлари — автомактаб, Россиянинг “D” тоифадаги ҳайдовчилик гувоҳномаси;\n- аҳоли зич жойларда мутахассислик бўйича иш тажрибаси 1 йилдан кам бўлмаслиги.\nҚўшимча талаблар: меҳнат дафтарчасининг мутахассислик бўйича ишлаганлиги ҳақидаги ахборотларининг нотариус томонидан тасдиқланган таржимаси, наркотик моддалар истеъмоли учун судланмаган/маъмурий жазоланмаганлиги ҳақидаги маълумотнома, йўл ҳаракати қоидаларини бузганлиги учун тўланмаган жарималар йўқлиги ҳақидаги маълумотнома.\nБу йўналиш бўйича қизиқиш билдирганлар (0371) 214-51-87 ёки 214-47-29 телефон рақамларига, шунингдек, Ташқи меҳнат миграциялари масалалари ҳудудий бюроларига мурожаат қилишлари сўраб қолинади.\nавтобус Москва вакансия\nТуркияда автобус иштирокида ЙТҲ, 10 киши ҳалок бўлди


14:00 / 08.03.2018 14673\nЎзбекистонда Hyundai автомобиллари учун эҳтиёт қисмлар йиғилиши мумкин. Бу ҳақда 7 март куни Тошкентда Ўзбекистон-Корея форуми доирасида Evergreen Motor Group компанияси раиси Ким Чанг Кёнг маълум қилди.\n«Ўзбекистон Жанубий Кореянинг Марказий Осиёдаги муҳим савдо шеригидир. Форум доирасида Hyundai компанияси енгил автомобиллари учун эҳтиёт қисмларни йиғиш ва табиий ресурсларни қайта ишлаш соҳасидаги ҳамкорлик истиқболлари муҳокама қилинди», деди Ким Чанг Кёнг.\nШунингдек маълум бўлишича, Evergreen Motors компанияси Ўзбекистонда Hyundai автомобилларини 200 миллион долларлик тўғридан-тўғри инвестициялар ҳисобидан серияли ишлаб чиқаришни режалаштирган.\nEvergreen Motors – KIA ва Hyundai’нинг МДҲдаги расмий дистрибьютори, деб ёзмоқда Spot.\nЙўл ҳаракати қоидаларига тузатишлар: ким, қачон ва қайси «чироқдан» фойдаланиши керак?


Маэстро қайтди! / CHAMPIONAT.asia\n01:36Бундеслига. "Вольфсбург" сафарда "Байер"ни йирик ҳисобда енгди, "Коммерцбанк-Арена"да жанговар дуранг 1 01:15Флик Гвардиоланинг рекордини такрорлади 5 00:47"Шальке" тўпурари жароҳати боис мавсум охиригача сафдан чиқди 1 00:22Бундеслига. "Боруссия Дортмунд" - "Бавария" 0:1 1 00:18Нойер Бундеслигадаги юбилей ўйинини ўтказди 0 23:53Алабага шартномани узайтириш таклиф қилинди 35 23:23Германия. "Бавария" сафарда ҳам "Боруссия"ни мағлуб этди, орадаги фарқ 7 очкога етди 76 23:05Бундеслига. "Байер" - "Вольфсбург" ва яна иккита ўйиннинг бошланғич таркиблари маълум 2 22:49Буни кўришингиз шарт! Роналду соч турмагини ўзгартирди 86 22:39Аллегри мураббийликка қайтишга тайёр 2 22:00Қоидаларсиз жанг, хеч қандай вазн тоифалари йўқ. 2 миллиард сўмдан ортиқ даромад. Барчаси Ван Дамм фильмларидек 1 21:50“Челси” Санчони қўлга киритолмаса, Корона вариантини кўриб чиқади 3 21:40Кутилган ҳол 35 21:30“Фулхэм” “Урал” футболчисининг агенти билан музокара ўтказган 0 21:13Olamsport: "Нега Конорнинг ўлишини истаяпсиз?“, UFC қоидаларни янада кучайтирмоқчи ва бошқа хабарлар 0\n19 окт 2019 23:52\nТеглар : "Локомотив"Игнатий Нестеров\nНиҳоят "Локомотив" футбол клубида узоқ кутилган воқеа рўй берди.\nЮртимиздаги энг тажрибали дарвозабон Игнатий Нестеров дисквалификация муддатини ўтаб яна майдонга қайтди. Хабарингиз бор, қишда бўлиб ўтган Осиё Кубоги пайтида Нестеров допинг можаросига аралашиб қолганди. Шундан сўнг тажрибали посбон маълум муддатга ОФК томонидан ҳар қандай мусобақада иштирок этишдан четлатилди.\nНестеров 14 августдан бошлаб яна машғулот олиб бориш имконига эга бўлди. Ва фақат 14 октябрдан сўнг бирорта клубда расмий мақомдаги ўйинда майдонга тушиши мумкин эди. Август ойининг 14-санасидан бошлаб "Локомотив" машғулотларида иштирок этган Нестеров орадан икки ой ўтиб севимли жамоаси сафида яна майдонга қайтишга муваффақ бўлди.\nБир неча ойлик танаффусдан сўнг Несетровнинг қайтиши ва ўзи севган иш билан шуғулланиши Суперлига 22-доирасида "Бухоро" билан учрашувга тўғри келди. Бугун бўлиб ўтган "Локомотив" - "Бухоро" баҳсида Нестеров нафақат майдонга қайтди, балки ўз жамоадошларини сардор сифатида майдонга бошлаб тушди.\nАлбатта, Нестеровдек дарвозабоннинг жазо муддатини ўтаб яна майдонга қайтгани мухлисларни хурсанд қилмай қўймайди. Чунки ишқибозлар унинг ўйинларини ва ажойиб сейвларини соғиниб қолишганди. Нестеровнинг қайтиши "Локомотив"нинг қаторасига тўртта ўйиндан иборат ғалабасиз сериясига барҳам берди ва "темирйўлчилар" бугунги беллашувда 2:0 ҳисобида ғалаба қозонишди.\nБироз муддат танаффусдан сўнг Нестеров бугунги баҳсни кўтаринки кайфиятда ўтказди. У дарвозани ишонч билан қўриқлади, жамоадошларини мудом олдинга чорлаб турди. Яхши биласиз, футболда маэстро сўзи одатда майдондаги ўйинчиларга нисбатан ишлатилади. Лекин биз бемалол дарвозабон Игнатий Нестеровни маэстро дея оламиз. Чунки у ўз ишининг устаси, машғулотларда астойдил тер тўкади, ўйин пайти дарвозада туриб бўлса ҳам жамоани бошқаради, майдондаги футболчилардан кам тер тўкмайди. Буни бир неча йиллик тажрибаси орқали аллақачон исботлаб қўйган.\nЎйлаймизки, Нестеровнинг қайтиши нафақат "Локо", шу ўринда Ўзбекистон миллий терма жамоаси учун ҳам фойдали бўлди. Энди дарвозабонлар ўртасида рақобат янада ортади. Бундан ташқари, ҳеч шубҳасиз Игнатий Нестеров ҳали ҳамон биринчи рақамли эканини исботлашга ҳаракат қилади. Яна яшил майдонга қайтганинг муборак бўлсин, маэстро!\n“Пахтакор” сафида энг кўп ўйнаган дарвозабонлар: Яновский, Пшеничников, Бугало ва бошқалар 2


Бутунжаҳон футбол саммитида Ўзбекистон делегацияси бир қатор учрашувлар ўтказди\n3 Пахтакор 10 20\n4 АГМК 11 20\n5 Қизилқум 12 20\n6 Насаф 9 19\n8 Сурхон 11 12\n9 Локомотив 12 12\n10 Олимпик 10 11\n11 Металлург 10 11\n26 сентябрь, 2018, 20:27\nУшбу саммитда Ўзбекистон Профессионал футбол лигаси Бош директори Омон Ғофуров бошчилигидаги делегация иштирок этди.\nСаммит доирасида делегациямиз вакиллари бир қанча Европа футбол жамоатчилиги вакиллари билан учрашувлар ўтказди ва бир қатор лойиҳаларни амалга оширишга келишиб олди. Бу ҳақда ПФЛ расмий сайти хабар бермоқда.\nЖумладан, Европанинг ТОП-5 чемпионатлари қаторига кирувчи Германия Бундеслигасининг халқаро алоқалар бўлими бошлиғи Бернд Вилмс билан музокара ўтказилди. Музокара доирасида Ўзбекистон Профессионал футбол лигаси ҳамда Бундеслига ўртасида бир қанча йўналишлар (мухлислар билан ишлаш, футбол академиялари, ўртоқлик ўйинлари) бўйича ҳамкорлик қилиш учун меморандум имзолашга келишиб олинди. Ушбу масала бўйича Бундеслига вакиллари яқин кунлар ичида Тошкент шаҳрига келиш режалаштирилган.\nБундан ташқари, “Реал Мадрид” клубига тўғридан-тўғри хизмат кўрсатадиган Adidas Generation компанияси вице-президенти Карлос Пулидо билан музокаралар ўтказилди. Adidas Generation компанияси Adidas бренди остида иштирок этадиган машҳур клублар билан ўртоқлик ўйинларини ва ўқув-машғулот йиғинлар ташкил этиш бўйича лойиҳаларни амалга оширади.\nДунёнинг энг машхур компанияларидан бири ҳисобланган “Amazon” компанияси футбол саноатида ҳам фаолият юритаётгани ҳеч кимга сир эмас. Компания вакили Алессандро Татаранни билан бўлиб ўтган учрашув чоғида Ўзбекистонда футбол маркетингини такомиллаштириш ва ўзбек футболи брендини ривожлантириш бўйича келишувга эришилди.\nФутболнинг жозибадорлигини оширишда трансляция сифати жуда катта аҳамиятга эга. Европада бу масалага жиддий эътибор қаратилиб, трансляция борасида катта муваффақиятларга эришилган. Бир қанча футбол лигаларига ушбу йўналишда хизмат кўрсатиб келаётган TELLYO компанияси вакили Жакоб Майковски ўз компанияси Ўзбекистонда ҳам футбол учрашувлари трансляциясини янги босқичга олиб чиқишга ҳаракат қилишини, бу борада компаниянинг махсус дастурини Ўзбекистонда синаб кўриш таклифини олға сурди. Яқин келажакда ушбу комания билан ҳамкорликда юртимизда футбол трансляциясининг сифатини яхшилаш ва янги босқичга олиб чиқиш режалаштирилмоқда.\nШу билан бир қаторда Ўзбекистон делегацияси 26-27 сентябрь кунлари ЛаЛига ташкилоти ва “Реал Мадрид” академияси билан яна бир қанча ҳамкорликдаги келишувлар бўйича музокаралар ўтказади.\nФутболчи қизлар. Туркияда тўп тепадиган Солиҳа Ҳусниддинова ҳақида\n25 июнь, 19:40\n"Бўғма илон"га айланаётган "Сўғдиёна"нинг ОФК Кубогидаги имкониятлари қандай? Бақоев жамоаси ўйинини таҳлил қиламиз!\n"Салкам 100 кун ўйнамадим, ўзимни 100 фоиз тайёрман, деб айта олмайман". Лутфулла Тўраев ҳоким билан учрашув, "Насаф"га қарши ўйин ва бошқалар ҳақида гапирди\n25 июнь, 17:34\n16 июнь, 22:28\nБОООООМ! Элдор Шомуродов А Сериянинг бошқа клубига ўтяптими?\n16 июнь, 19:37\nФинал олдидан мухлисларга ажойиб хушхабар!\n16 июнь, 16:34\nДиёр Имомхўжаев: "Хориж клуби "Насаф"га катта миқдорда компенсация тўлайди"\n16 июнь, 17:27\nОсиё кубоги U-23. Ўзбекистон - Саудия Арабистони: Ўзи финал қачон?\n16 июнь, 11:59\n"ОФК томонидан уларга нимадир дейилган бўлса керак"!


«ёшлар форуми» ёшлар ва «катталар» ўртасида ҳақиқий кўприк бўлди\n20-21 декабр кунлари пойтахтимизда иккинчи бор ташкил қилинган «Ёшлар форуми» нафақат юртимиз ёшлари балким унга спикер сифатида чақирилган вазирларнинг ҳам форуми бўлди десак муболаға бўлмайди.\nКомпьютер учун кредит берилади, ўқиш ва имтиҳон харажатлари қопланади\nЯгона интерактив давлат хизматлари порталида талаба-ёшлар, мустақил ҳаётга қадам қўяётган йигит-қизлар учун янги хизматлар жорий этилди.\nУларнинг баъзилари кредит олиш учун мурожаат қилмагани, баъзилари мурожаат қилгани, лекин ижобий ҳал этилмагани маълум бўлди.\nОмбудсманга ер майдони ажратилмаганлиги ҳақида мурожаат келиб тушди.\nРезолюцияни ИҲБКнинг барча 47 аъзо-давлати қўллаб-қувватлаган, 37 таси ҳаммуаллиф сифатида қўшилган.


Она юрт шаъни |\n“Темур тузуклари”дан илҳомлар\nКўҳна китобларнинг чангини қоқиб\nЭсган шаббодалар, сизга ташаккур!\nМанглайдан юракка нур кирди оқиб,\nТасаввур ёришди, ўсди тафаккур.\nЭнди садаф куртак, зумрад япроқни\nКўрсам, кўздан ниҳон томир ёдимда.\nБугун Ўзбекистон яратган боғни\nЎйласам, аввало, Темур ёдимда.\nЖимжима сўзларни ёқтирмайди вақт,\nАхир тарих ўзи энг доно устоз.\nАммо ўтганларнинг ҳаммаси илҳақ –\nКутгани авлодлар дуоси холос.\nБиз ўтмиш пойига гул қўя туриб,\nКелажак орзусин ўйлаган элмиз.\nБирда Соҳибқирон бўлиб от суриб,\nБирда Навоийдек куйлаган элмиз.\nҲар қандай замоннинг ҳукмига мос бу –\nЭртани ёритгай тарих берган нур.\nФақат китоб ёки ҳайкал эмас бу,\nЎзбек деган халқнинг ўзидир Темур.\nПирим Зайниддин Абубакр Тайободий менга ёзмишларким: “…салтанат ишларида тўрт нарсага амал қилгин, яъни: ўзинг билан кенгаш, бошқалар билан машварату маслаҳат айла, ҳушёрлигу мулоҳазакорлик билан қатъий қарор чиқар, эҳтиёткор бўл!” Бу мактуб менга йўл бошловчи янглиғ раҳнамолик қилди. У менга салтанат ишларининг тўққиз улуши машварат, тадбир ва кенгаш, қолган бир улуши эса қилич билан бажо келтирилишини англатди.\nГоҳо бир сўз инсонга қанот,\nБир насиҳат ёритар йўлни –\nПиримнинг тўрт ўгити ҳаёт\nЙўлларимда маёқдек бўлди.\nЯроғимнинг устига ҳикмат\nКитобларин бостириб қўйдим.\nҲеч бир чора топмаса фикрат,\nКейин қилич шартлигин туйдим.\nБилагимни чоғлашдан аввал\nТафаккурим кучин тобладим.\nНе кенгашлар қилмайин, ҳар гал\nАқлдан зўр қудрат топмадим.\n“Ур-ҳо” дея жангга киришдан\nТадбир қилиб енгмоқ осон-ку!\nОқилона кўрилган ишдан\nҚанча увол жонлар омон-ку!\nҚилич иши лаҳзада ҳалдир,\nБир нафасда ечилар тугун.\nАммо уни орқага қолдир,\nАввал ақлинг ишлаши учун.\nТажрибамдан кўрилганким, азми қатъий, тадбиркор, ҳушёр, жанг кўрган, мард, шижоатли бир киши мингта тадбирсиз, лоқайд кишидан яхшироқдир.\nўарам-ғарам сомондан кўра\nБир ҳовуч дон қадри юқори.\nБир тўп оғзи полвондан кўра\nТадбирлининг режаю кори\nСалтанатга кўпроқ наф берган,\nМамлакатни гуллатган шаксиз.\nҚачон лоқайд ишни қотирган,\nҚачон жангга кирган юраксиз?!\nОлтмиш чоғли аскарим билан\nМинглаб ёвга солганимда от,\nНе ботирлар тугал енгилган\nВа кўнглида туғилган ҳайрат.\nШунда билдим, ғаним шовқини\nАлбат кўргай зафар шавқини\nСодиқ бўлса дўст-биродари.\nЯрим хуржун мис чақа эмас,\nБитта тилло танга танладим.\nВатан учун шу Ватанга мос\nЮраклар шартлигин англадим.\nДавлат ва салтанатимга боғлаган менинг биринчи тузугим шулким, Тангри таолонинг дини ва Муҳаммад мустафо шариатига дунёда ривож бердим. Ҳар ерда ва ҳар вақт ислом динини қувватладим.\nҚачон етди тақдирдан шоҳлик,\nБу толени қилдим эҳтиёт.\nБутун умрим берар гувоҳлик –\nҲамроҳ бўлди менга эътиқод!\nҚўлларимда Қуръон ва қилич,\nУнутмадим Муҳаммад ёдин.\nБалки шундан фаровон ва тинч\nЭта олдим элнинг ҳаётин.\nҲақ дегани – Аллоҳнинг номи\nЮрагимда нақшин битикдир.\nДемак, Унинг дини – исломи\nБайроғимдек ҳамиша тикдир.\nҚай манзилга етса оёғим,\nЗулматни қалб нури ёритди.\nГоҳи сўзим, гоҳи яроғим\nТерс феъллининг ақлин киритди.\nЮлдузларга сайқал берган тун,\nРангни рангдан ажратган қуёш\nКаби мен ҳам эътиқод учун\nВа халқ учун тикиб келдим бош.\nЎн икки табақа ва ўн икки тоифадаги кишилар билан мамлакатларни забт этдим, уларни идора қилдим. Давлат, салтанат устунларини ўшалар билан қувватлаб, мажлисларимни шулар билан зийнатладим.\nКўп кузатдим меъморлар ишин,\nСанъатлари лойиқ таҳсинга.\nЎз касбига моҳир бир киши\nҲаётдан дарс берар гоҳ сенга.\nМен ҳам қурдим салтанат уйин,\nУстунларин танлаб ва тоблаб.\nЙиқмасин деб беаёв қуюн,\nБир бор кесдим, етти ҳисоблаб.\nМўрт дарахт кўтармас бўронни –\nИлдизидан чамалай билдим.\nАқли, кўнгли бутун инсонни\nМамлакатнинг устуни қилдим.\nОна Ватан топсин тараққий\nВа авлодлар унсин, ўссин деб\nСоз устунлар қўйдим, эл ҳаққин\nНопок қўлли ёвдан тўссин деб.\nБу устунлар илму ҳунарни,\nДинни, ҳарбни кўтариб турар.\nУлар сақлар номусни, орни,\nҲамма зарбни кўтариб турар.\nДавлатим ишларини тўра ва тузукка асосланган ҳолда бошқардим. Уларга таяниб, салтанатда ўз мартаба ва мақомимни мустаҳкам сақлаб турдим. Амиру вазирлар, сипоҳ, раият – ҳар бири ўз лавозим, мартабасидан мамнун ҳолда хизматимда бўлиб, ундан ортиғига даъво қила олмади.\nЎн саккиз минг олам аслида\nЯратганнинг чиқмас измидан.\nМен ҳам етук ёшим фаслида\nҚонун битдим Темур исмидан.\nҚонун – асл шоҳнинг қудрати,\nМамлакатнинг кўзгуси ахир.\nСалтанатнинг барча мурватин\nХўжасизлик бузгуси ахир!\nЎйинда ҳам “шоҳ”нинг зотини\nҚайси “сипоҳ” эгаллай олган,\nЧапдаст чавандознинг отини\nҚайси ношуд эгарлай олган?!\nАзиз тутдим аъёнларимни,\nОширмадим аммо ҳаддидан –\nМагар кўпроқ сийладим кимни,\nТутиб турдим “нозик банди”дан.\nХудди полвон сўнгги сирини\nШогирдидан тутгандек ниҳон,\nБиз ҳам юрту халқ тақдирини\n“Тузук”ларда этдик имтиҳон.\nАмирларим ва аскарларимни мартабаю унвонлар, олтин-кумуш билан хушнуд этдим. Базмларда уларга муносиб ўрин бердим, шунинг учун жангларда жонларини фидо қилдилар. Юмушларини енгиллаштириш учун меҳнату машаққатларини ўзимга юкладим ва уларни тарбият этдим.\nКўксин яланг очиб фидокор\nЖангга кириб борган бир аскар\nОнасимас, ёримас зинҳор,\nЭнг аввало Ватанин асрар!\nОй олдида ҳамиша Чўлпон\nНур сочгандек гўзал ва қойим.\nАрслонюрак ҳар битта ўғлон\nМенга яқин дўст бўлди доим.\nБир қўлида яроғ, бир қўлда\nОна юртнинг шаънин кўтариб\nЮрган йигит бор бўлган ўлка\nҲаётда ҳеч бўлмагай ғариб.\nБойликмасми бундай қўшининг\nўазнангдаги давлатдан аъло!\nОлам узра ғолиб қўшиғинг\nШулар куйлаб бермасми, зеро!\nШул сабабки, ҳар бир шербилак\nАскарим (у борми, қурбонми!)\nКўксига мен тақаман бешак\n“Ватан ўғли” деган унвонни!


Ўзбекистон миллий жамоаси ҳам камбэк қилишни билади. 7 дақиқа ичида мағлубият ғалабага айланган ўйиндан фоторепортаж\nВенесуэлаЎзбекистон футзал миллий жамоаси\nЎзбекистон футзал миллий жамоаси Тошкентда Венесуэлага қарши иккинчи ўртоқлик баҳсида иродали ғалабага эришди. Ўйин якунига 10 дақиқа қолганида 0:2 ҳисобида ютқазаётган Баҳодир Аҳмедов жамоаси 7 дақиқа ичида Даврон Чориевнинг дубли ва Илҳом Ҳамроевнинг голи эвазига камбэк қилди. Венесуэланинг голлари Карлос Венто ҳисобига ёзилди.\nЭслатиб ўтамиз, биринчи назорат ўйинида 3:3 ҳисоби қайд этилган ва унда меҳмонлар ирода кўрсатишганди.\nҚуйида эмоцияларга бой ўйиндан олинган фотосуратларни томоша қилишингиз мумкин.\nМуҳиддин Қурбонов олган суратлар


Дилмурод Муҳиддинов амнистияга тушди\n16 май 2021, Тошкент вақти: 21:15\nЎзбекистонлик инсон ҳуқуқлари ҳимоячиси, “Эзгулик” инсон ҳуқуқлари жамиятининг Марҳамат тумани бўлими раиси Дилмурод Муҳиддиновнинг амнистияга тушгани маълум бўлди.\nДилмурод 22 февраль куни қамоқхонадан ота-онасига қўнғироқ қилиб, амнистияга тушганини ва яқин орада озодликка чиқарилиши мумкинлигини хабар қилган.\nБу ҳақда Дилмуроднинг отаси Ҳамиджон Муҳиддинов “Озодлик”ка маълум қилди.\nОзодлик: Дилмурод қачон телефон қилди?\nҲамиджон Муҳиддинов: Кеча телефон қилди.\nОзодлик: Қанча гаплашдингизлар?\nҲамиджон Муҳиддинов: 5-6 минутча гаплашдик.\nОзодлик: Қачон чиқишини айтмадими?\nҲамиджон Муҳиддинов: У қачон чиқишимни билмайман, деяпти. Озгина қолди, хавотир олманглар, лекин қачон чиқишим номаълум, деди.\nОзодлик: Амнистияга тушмабдими?\nҲамиджон Муҳиддинов: Амнистияга тушганман, деди. Қачон чиқишини ҳали айтишмабди.\nОзодлик: Демак, яқин орада келиб қолса керак?\nҲамиджон Муҳиддинов: Билмадим энди. Ўзим ҳам ниҳоятда сиқилиб, зерикиб кетдим. Бир келинглар, дейди. Бизнинг эса боришга ҳеч нарсамиз йўқ. 7 ойдан бери ҳали кўрганимиз йўқ.\nД.Муҳиддинов Андижондаги қонли воқеалардан бир ҳафта ўтиб, 2005 йил 20 майда ҳибсга олинганди. 2006 йил 12 январда суд қарорига кўра, Дилмурод конституциявий тузумга тажовуз қилиш, жамоат тартиби ва хавфсизлигига таҳдид солувчи материаллар тайëрлаш ва тарқатишда айбдор топилиб, беш йил муддатга озодликдан маҳрум қилинганди.\n“Ҳьюман райтс уотч” ташкилоти шу йилнинг 5 февраль куни Дилмурод Муҳиддиновнинг амнистияга мувофиқ озодликка чиқарилганини хабар қилганди. Бироқ кейинчалик ташкилот бу хабар тасдиқланмагани ва унинг ҳамон тутқунликда қолаëтганини маълум қилганди.\nДилмуроднинг ҳам авф қилингани хақидаги хабарлар пайдо бўлгач, ўғлининг уйга келмаётганидан хавотир олиб онаси Муҳаббат аянинг қон босими ошиб, соғлиғи ёмонлашганди. Ўғли билан телефонда гаплашгач, ўзини анча яхши ҳис қилаётганини айтади Муҳаббат ая.\nМуҳаббат Муҳиддинова: Кеча соат 4лар атрофида телефон қилди.\nОзодлик: Нима дейди?\nМуҳаббат Муҳиддинова: Сизни соғиндим, тушимга киряпсиз, қишда нимага келмадингиз, дейди. Қор кўп, иложим бўлмади болам, дедим. Энди иложи борича келинг, мен сизни соғиндим, кечалари ухлай олмаяпман, дейди. Мартнинг охиригача бораман, мен сизнинг касал бўлганингизни биляпман, дейди.\nОзодлик: Телефонда гаплашиб хурсанд бўлдингизми?\nМуҳаббат Муҳиддинова: Ҳа, анча яхши бўлдим. Ўтган йил ҳам шунақа бўлган эди. Бориб кўриб келганимдан кейин кўнглим жойига тушган. 25 августда туғилган куни эди. Биз байрамда йўллар бекилиб қолмасин, олдинроқ борайлик деб, 17 августда йўлга чиқдик. Ўшанда ремонт бўляпти, деб бизни киргизишмади. Шундан бери касалга ўхшаб юрибман. Ўшанда кўрганимда яхши бўларди. Қамоқхона нозири олиб кириб хоналарни кўрсатди. Ҳақиқатдан ремонт экан. Битта молимиз бор эди. Ҳозир у ҳам йўқ. Мен 2,5 йилда 3 марта борганман.\nЁш ҳуқуқ фаоли Дилмуроднинг ҳисбга олинишига асосий сабаб унинг Андижондаги қонли воқеаларни кескин танқид қилувчи баëнотлари экани таъкидлаб келинмоқда.


7 март куни кимлар дам олишига аниқлик киритилди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари 7 март куни кимлар дам олишига аниқлик киритилди\t10:56, 26 февраль 2016\tЎзбекистон Республикаси Меҳнат вазирлиги жорий йилнинг 5 март дам олиш куни 7 март санасига кўчирилганига изоҳ берди. Бу ҳақда “Uz24.uz” хабар бермоқда. 12 февраль куни халқаро хотин-қизлар кунини нишонлаш муносабати билан “2016 йил 5 март шанба дам олиш кунини 2016 йил 7 март душанба кунига кўчириш” тўғрисидаги Президент Қарори эълон қилинган эди. Маълум бўлишича, дам олиш кунининг кўчирилиши беш кунлик иш тартибига эга ташкилотларга амал қилади. Ҳафтасига олти кун ишлайдиган ташкилотлар эса штат тартибига кўра ишлайди. Яъни 5 март шанба ва 7 март душанба куни улар учун иш куни ҳисобланади.\ns\tГость\t10:24, 27 февраль 2016 studentlagachi\tАбдулазиз Камилов Қирғизистон Республикасининг Тошкент шаҳридаги Элчихонасига ташриф буюрди


«Мухлис минбари» блогида: ««Шарҳловчи ким? У қандай бўлиши керак?» » Скачать музыку бесплатно новинки музыки 2016-2017\n«Мухлис минбари» блогида: ««Шарҳловчи ким? У қандай бўлиши керак?»\nКомментариев: 0 Просмотров: 113 Дата: 15-05-2016, 15:36 Футболни шарҳловчисиз томоша қилиш қийин. Бу тузсиз таомдек гап. Томошабин учун шарҳловчи футболнинг дирижёридир. Шарҳловчилик бу жудаям масъулиятли, шу билан бирга қизиқарли касбдир. Шарҳловчи жудаям суст кечаётган ўйинни ўз шарҳи билан шиддатли баҳсга айлантириб, томошабинни экран қаршисига михлаб қўйиши ёки қизиқарли матчни зерикарли ўйинга айлантириб қўйиши мумкин. Бу энди унинг маҳоратига боғлиқ. Ҳозир бу касб эгаларини танқид қилмоқчи эмасман. Мен шарҳловчиларни иш устида кўрмаганман, улар қандай ишлашидан хабардор эмасман. Яхши шарҳловчи қандай бўлиши керак? Шу саволга кузатувларим натижасида қилган хулосаларим ва ўз фикримни сизлар билан баҳам кўрмоқчиман. Давоми "Мухлис минбари" блогида. - деб хабар бермоқда Stadion.uz нашри.


Никоҳ: Никоҳ тўйининг муддати ва тўйга бориш ҳукми\nBy Шайх Саидаҳмад Нуриддин on 12/30/2018 НИКОҲ ФИҚҲ\nВалима неча кунгача давом этиши мумкин?\nУламолар бу борада ихтилоф қилишган. Чунки мавзуга оид ҳадисларда муайян чеклов зикр қилинмаган. Баъзи уламолар валима-никоҳ тўйининг етти ёки саккиз кунгача давом этишини жоиз деганлар. Бироқ валима уч кундан ортиққа чўзилмаслиги афзалдир. Анас розияллоҳу анҳудан ривоят қилинади: «Расулуллоҳ соллаллоҳу алайҳи ва саллам Сафийяга уйландилар. Уни озод қилганларини маҳрга ҳисобладилар ва уч кун валима қилдилар».\nУшбу ҳадис валиманинг уч кундан ортиқ давом этиши жоиз эмаслигига далолат қилмайди. Фақат бунинг учун тўйга риёкорлик аралашмаслиги шарт. Зеро, инсон тўйга айтилиши лозим бўлган кишилар кўплигидан уч кун мобайнида барчага зиёфат беришга улгурмаслиги мумкин. Ибн Абу Шайба Ҳафса бинти Сириндан ривоят қилади. У шундай дейди: «Отам уйланганида етти кун саҳобаларга зиёфат бердилар. Ансорларнинг навбати келганида Убай ибн Каъб, Зайд ибн Собит ва бошқаларни чақирдилар…»\nҲадисдаги «Ансорларнинг навбати келганида», деган сўздан маълум бўладики, ҳар куни турли одамлар зиёфатга айтилган. Ҳар куни бошқа-бошқа одамлар чақирилгач, мақтаниш ва риё бўлмайди, валлоҳу аълам.\nШу боис, Имом Бухорий китобида «Етти кун ва шунга яқин муддат валима қилганлар ва Расулуллоҳ соллаллоҳу алайҳи ва саллам (валима учун) бир ёки икки кун белгиламаганлари тўғрисидаги боб», деган сарлавҳа қўйган.\nВалиманинг учинчи кунга ўтиши риёкорлик – одамлар кўриши ва эшитиши учун бўлиши тўғрисидаги ҳадислар заифдир.\nАнас розияллоҳу анҳудан ривоят қилинган ҳадис далолатига кўра, бой-бадавлат ва мурувватли кишилар валима – никоҳ тўйи ўтказишда куёвга ёрдам беришлари мустаҳабдир. Ҳадисда Анас розияллоҳу анҳу шундай дейди: «Расулуллоҳ соллаллоҳу алайҳи ва саллам Сафийяга куёв бўлган ҳолларида тонг оттирдилар. У зот: «Кимда нима бўлса келтирсин», дедилар-да, теридан бўлган тўшакни ерга ёздилар. Кимдир қурут, кимдир хурмо ва яна кимдир ёғ келтирди. Ҳаммасини аралаштириб ҳайс тайёрладилар. Шу тариқа Расулуллоҳ соллаллоҳу алайҳи ва саллам валима қилдилар».\nНикоҳ тўйига бориш\nАбдуллоҳ ибн Умар розияллоҳу анҳумодан ривоят қилинган ҳадисда Расулуллоҳ соллаллоҳу алайҳи ва саллам шундай дейдилар: «Биронтангиз валимага (бошқа бир ривоятда: «никоҳ валимасига») чақирилса, борсин». Яна бошқа бир ривоятда: «Биронтангизни биродари тўйга чақирса, никоҳ тўйи бўладими ёки шунга ўхшашми, албатта. борсин», дейилади.\nАбу Ҳурайра розияллоҳу анҳудан ривоят қилинади: «Ким чақирилган жойга бормаса, Аллоҳ ва Расулига осий бўлибди».\nУшбу ҳадислар валимага чақирилган киши унга бориши вожиблигига далолат қилади. Зотан, уламоларнинг машҳур фикрига кўра, валимага бориш вожиб. Чақирилган тўйга бориш вожиб бўлишининг бир неча шарти бор. Улар қуйидагилар:\nТўй эгасининг мусулмон бўлиши. Расулуллоҳ соллаллоҳу алайҳи ва салламнинг «Биронтангизни биродари тўйга чақирса…» деганлари шунга далолат қилади.\nШайх Ибн Усаймин раҳимаҳуллоҳ айтади: «Агар кофир қўшнингиз уйланиб, сизни тўйига чақирса, бориш вожиб бўлмайди. Лекин борса, жоиз. Чунки кофир зиёфатга чақирса, бориш жоиздир. Аммо кофирларга хос байрамлардаги каби уларнинг диний муносабат ва маъракаларига қатнашиш жоиз эмас…».\nШунга кўра, кофирларнинг никоҳ тўйи черковда ўтказилса, унга бориш дуруст эмас.\nТўй эгаси тўйга чақирган бўлиши. Зеро, унинг чақириғига жавоб ўлароқ тўйга борилади. Чунки ҳадисда «тўйга чақирса», дейилган. Шунга биноан, чақирилмаган кишининг тўйга бориши вожиб бўлмайди.\nТўйга шахсан чақирилган бўлиши. Ҳадисдаги «Биронтангиз биродарини тўйга чақирса», деган сўз шахсан тўйга чақирилган бўлишини тақозо қилади. Аммо тўй эгаси тўйга умумий тарзда, ёппасига чақирган бўлса, у ҳолда ҳар бир кишининг шахсан тўйга бориши вожиб бўлмайди. Чунки бу ҳолатда чақириқ оммага қаратилган бўлиб, муайян бир шахснинг тўйга қатнашмаслиги жоиздир. Мазкур ҳолатда тўйга қатнашиш ҳукми фарзи кифояга ўхшаб қолади: бир жамоатнинг тўйга бориши билан вожиб соқит бўлиб, қолганларнинг бориш, бормаслиги жоиз бўлиб қолади.\nТўйда ношаръий ишларнинг бўлмаслиги. Агар тўйда ношаръий ишлар бўлса, у ҳолда одамларни ундан қайтариш, ножўя ишларни батараф этиш учунгина бориш жоиз. Али розияллоҳу анҳудан ривоят қилинади: «Мен овқат ҳозирлаб, Расулуллоҳ соллаллоҳу алайҳи ва салламни таомга чақирдим. У зот келдилар-у уйдаги расмларга кўзлари тушди ва ортларига қайтдилар. Мен: «Ё Расулуллоҳ, ота-онам сизга фидо бўлсин. Нега ортга қайтдингиз?» дедим. «Уйда расм чизилган парда бор экан. Расм бор уйга фаришталар кирмайди», дедилар».\nИбн Умар розияллоҳу анҳумо Абу Айюб розияллоҳу анҳуни уйига чақирди. Абу Айюб уйда деворга осилган матони кўрди. Шунда Ибн Умар розияллоҳу анҳумо: «Аёлларнинг иши, ўз билганидан қолишмайди-да», деди. Абу Айюб: «Ҳаммадан кутсам ҳам, сендан кутмаган эдим! Аллоҳга қасам, сизлар пиширган таомни емайман!» дея ортига қайтди».\nАбу Масъуд Уқба ибн Амр розияллоҳу анҳудан ривоят қилинишича, бир киши овқат пишириб, уни зиёфатга чақиради. Шунда Абу Масъуд: «Уйда сурат борми?», деб сўрайди. «Ҳа», дейди ҳалиги киши. Шунда Абу Масъуд суратни синдирмагунча унинг уйига кирмаслигини айтади. Сурат синдирилгач, унинг уйига киради.\nАвзоий раҳимаҳуллоҳ айтади: «Ноғора ва танбур чалинган бирон валимага кирма».\nАгар бундай тўйларга борган киши ундаги ножўя ишларга чек қўйишга қодир бўлса ёки тўйда қатнашиши унда ножўя ишлар бўлмаслигини таъминласа, у ҳолда тўйга қатнашиши вожиб бўлади. Акс ҳолда, бундай тўйларга бориш ҳаромдир.\nАгар тўйга борилмаса, тўй эгасига бормаслик сабабини айтиш лозимми, йўқми?\nЖавоб: ҳа, узрли эканини билдириб қўйиш ва тўй эгаси келгусида ножўя ишлардан тийилиши ёки бу ишларнинг ҳаромлигини билмаса, билиб олиши учун айтиш лозим.\nТўйга бормаслик учун бирон узр бўлмаслиги. Касаллик, сафарда бўлиш, олдинроқ бошқа тўйга чақирилганлик ва ҳоказо ишлар шулар жумласидандир.\n Абу Яъло ривояти, 6/446. Ҳофиз Ибн Ҳажар «Фатҳул Борий»да (9/240): «Ҳасан санад билан ривоят қилинган», дейди.\n «Мусаннафи Ибн Шайба» (3/561), «Сунани Байҳақий» (7/261).\n Қаранг: «Фатҳул Борий», 9/240.\n Бухорий (5173), Муслим (1429), Абу Довуд (3736) ривояти.\n Муслим ривояти, 1429.\n «Аш-шарҳул мумтеъ», 5/337. «Исломийя» нашриёти.\n Муслим (2017), Насоий (8/215) ривояти. Бухорий (5957) ҳам шунга ўхшаш ҳадис ривоят қилган.\n Бухорий «муаллақ» ҳолда («Фатҳул Борий», 9/349) ривоят қилган. Ушбу муаллақ ҳадис санадини Имом Аҳмад «Ал-вараъ»да ва Ибн Абу Шайба «Мусаннаф»да (5/204) туташ ҳолда ривоят қилишган.\n Байҳақий ривояти, 7/268. Албоний «Одобуз-зифоф»да (93-бет) саҳиҳ деган.\n Албоний саҳиҳ деган ва «Одобуз-зифоф»да (93-бет) уни Ҳарбийинг «Ал-фавоидул мунтақоҳ» китобига нисбат берган.\nAvvalgi maqolaЕтти ҳикоят: Биринчи ҳикоят (2)\nKeyingi maqola Аббосийлар давлати: Мутаваккил давридаги урушлар